Nitkellmu ma' Peter Calamatta Minn meta kellu 20 sena Peter Calamatta iddedika lilu nnifsu għall-istudju tal-pjanti.

Dan is-suġġett huwa magħruf bħala Xjenza Ortikulturali.

Huwa studja barra l-pajjiż prinċipalment fl-Ingilterra l-Italja u l-Amerika.

Fl-Ingilterra studja l-ortikultura kummerċjali.

Dan huwa t-tkabbir ta' pjanti, ħxejjex, frott u fjuri li huma maħsuba għall-bejgħ.

Beda diversi industriji ġodda relatati f'Malta u b'mod partikolari ħsad protett li jfisser it-tkabbir ta' frott u ħaxix tal-ħaxix fis-serer taħt kundizzjonijiet ikkontrollati.

Wara li qatta' ftit snin fl-Amerika u l-Italja jistudja ortikultura ornamentali li kienet tinkludi pajsaġġ b'arbuxxelli, siġar u fjuri f'ġonna pubbliċi, ġonna privati u żoni pubbliċi.

Wara 20 sena ta' servizz lill-gvern iddeċieda li jmur għar-rasu u jintroduċi ċentri tal-ġnien li għenu biex jinħoloq negozju tal-ġardinaġġ u tal-pajsaġġ li ma kienx jeżisti f'Malta.

Bil-45 sena tiegħi ta' programmi kontinwi tat-televiżjoni huwa eduka lill-pubbliku Malti fl-imħabba għall-pjanti u l-fjuri u l-manutenzjoni tal-ġonna tagħhom.

Bħala l-kap tal-konsorzju ELC huwa iddedika l-aħħar 20 sena għat-tisbiħ ta' Malta u Għawdex b'suċċess kbir.

Peter għadu kif jippubblika ktieb bl-isem ta' "Xi Ħadd Hemm Fuq Iħobbni".

Dan il-ktieb jittratta l-battalja ta' 24 sena tiegħu ma' kanċer fatali, Non Hodgkins Lymphoma, li għalih ma kien hemm l-ebda kura u għal erba' darbiet matul dan il-perjodu waqt li kien qed jingħata trattament fir-Renju Unit intbagħat id-dar sabiex imut mal-familja tiegħu.

"Bil-fidi u l-kuraġġ irnexxieli nsib is-saħħa biex niġġieled kontra dan il-kanċer u sal-lum salvajt, bla ma naf meta se jerġa' jolqot kif għamel f'okkażjonijiet preċedenti.

Il-ktieb huwa maħsub biex jittrażmetti l-formula tiegħi ta' sopravivenza lill-pazjenti oħra bil-kanċer b'tama li jirnexxilhom jadottaw approċċ pożittiv għall-marda tagħhom u jemmnu wkoll fl-imħabba kbira li Alla għandu għalina lkoll." jgħidilna Peter.

Qabel dan il-ktieb huwa kiteb tliet kotba oħra u ipproduċa sitt CDs fl-aħħar ħames snin.

Bħal dawn kollha l-qligħ minn dan il-ktieb imur għall-karità.

Din id-darba Peter għażel The Hospice Malta minħabba x-xogħol sterlina li tagħmel din l-organizzazzjoni lejn pazjenti bil-kanċer u l-familji tagħhom.

Il-ktieb huwa maħsub ukoll bħala għodda f'idejn dawk kollha konnessi mal-Onkoloġija biex jintuża bħala element ta' appoġġ mentali waqt it-trattament ta' mard bħal dan.

"Il-messaġġ li nixtieq nagħti b'dan il-ktieb huwa li għandna nkunu grati għal dak li l-mediċina u t-trattamenti moderni jistgħu jagħmlu biex ifejqu l-kanċer iżda l-kuraġġ u l-fidi flimkien ma' attitudni pożittiva jistgħu jkunu nofs il-kura.

L-istorja tiegħi hija l-prova ta' dan u l-irkupru tiegħi mhu xejn inqas minn mirakoluż."

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Fiona Cauchi Fiona, magħrufa l-aktar bħala kantanta u kitarrista.

Minn fejn nibtet il-passjoni tiegħek għall-mużika?

U kif bdiet il-karriera tiegħek?

Il-passjoni tiegħi għall-mużika minn dejjem kienet hemm.

Minn dejjem inkanta, minn mindu tlaqt ilsieni, jiġifieri ta' ftit xhur.

Dak iż-żmien, il-ġugarell tiegħi kien it-tape recorder.

Inkanta u noqgħod nisma' lili nnifsi.

Dik it-tip ta' teknoloġija kienet taffaxxinani.

Ejja ngħidu li l-karriera bdiet minn hemm imma sewwa sewwa ħriġt fil-pubbliku fl-ewwel kunċert tiegħi f'April tal-1997 meta kelli 19-il sena.

U għalija dak kien l-isbaħ kunċert ta' ħajti!!

Kif sirt familjari mal-ġeneru ta' mużika li tkanta llum il-ġurnata?

Il-fatt li ndoqq il-kitarra iddettali ħafna mill-ġbdiet mużikali tiegħi.

Mingħajr ma naf, sibt ruħi attirata lejn dan l-istil.

Però fil-verità , jien jogħġbuni ħafna stili ta' mużika, b'referenza għall-jazz u aktar il-blues.

Infatti, kelli opportunità li nkanta ma' Rockabilly band, fejn l-istil iqarreb għal dak ta' Johnny Cash, li għalija huwa mużiċist kbir ħafna.

X'jispirak l-aktar biex tikteb?

Jiddependi minn ħafna affarijiet.

Il-burdata kif ukoll il-melodija tad-diska.

Jien nippreferi jiktbuli melodija u nżejjen il-kliem jien, għax inħoss li l-mużika li nista' nikteb bil-qalb tinsab fil-ħoss tal-lirika.

Liema kanzunetti milli ktibt s'issa huma l-aktar għal qalbek?

U għaliex?

"Sun and Rain"……hija t-tieni diska li għaliha ktibt il-lirika u nħobbha ghax hi reali u tittratta dwar relazzjoni li spiċċat u li fiha hemm karba ta' qalb muġugħa li qed tittama li xi darba terġa' ssib l-imħabba.

Ħafna mit-tbatijiet ta' telfa huma meta jmutlek xi ħadd li tkun tħobb imma dritt wara dik hi li tispiċċa relazzjoni li tkun ħafna għal qalbek.

U din tittratta eżatt dwar dan.

Kitba ta' Fiona Cauchi, mużika ta' Rene Mamo

Hemm xi strument ieħor li tixtieq titgħallem iddoqq?

Għalija huwa estensjoni tal-vuċi.

U li bih nista' nimraħ fejn bil-vuċi ma nasalx.

X'impatt tixtieq tħalli bil-mużika tiegħek?

Jien nixtieq li kull min jisma' l-mużika tiegħi jħoss li mhuwiex waħdu li jħoss dan kollu.

Bħal pereżempju jekk il-kanzunetta tkun tittratta dwar xi ħadd li bata imma rnexxielu jqum fuq saqajh, nixtieq li jekk ikun hemm xi ħadd għaddej minn xi għawġ, jisma' d-diska u l-kliem tiegħi u jagħmel il-qalb.

Ksibt suċċess ukoll bħala attriċi.

Tixtieq li tkompli tevolvi f'dan il-qasam?

Il-qasam tad-drama lili jogħġobni ħafna u, ngħidlek il-verità kollha, kienet ħolma qabel ma kien il-kant peress li kellna drama team l-iskola.

Nixtieq inkompli f'dan il-qasam għax inħoss li għandi ħafna x'nista' noffri.

Min hi eżattament Fiona?

Jiena persuna kwieta u nħobb il-kwiet.

Daqskemm nobgħod indejjaq lil ħaddieħor nobgħod li jdejjaqni ħaddieħor.

Ma nkobbhomx l-argumenti għax joħolqu ħafna tensjoni.

Qalbi żgħira ħafna u nibki malajr.

Inħobb ngħin lil min ikun f'diffikultà, u din tal-aħħar spiss iddaħħalni fl-inkwiet għax ikun hemm min jinterpretaha kif ifettillu.

M'hemmx x'tagħmel.

Jien hekk magħmula.

Liema tqis li kienu l-akbar kisbiet tiegħek s'issa?

Fl-2010 kelli l-opportunità li nagħmel dwett ma' David Knopfler, kantant internazzjonali u co-founder tad-Dire Straits u mingħandu tgħallimt ħafna fejn tidħol il-ħajja tal-artist.

Fl-2018 kelli l-opportunità, flimkien mal-kitarrista bravu Jeremy Micallef, indoqq f'Teatru Unplugged ġewwa t-Teatru Manoel.

Peress li l-istil tiegħi jissejjaħ Unplugged, għalija kont fis-seba' sema għax kien kunċert li xtaqt ħafna nieħu sehem fih.

Jien dejjem xtaqt ikolli involviment mużikali fil-kamp klassiku u għalkemm m'inhix imħarrġa fil-klassiku, fl-2018 ġietni l-opportunità, flimkien mal-arpista brava Dr Lydia Buttigieg, li ngħaqdu duo bl-isem ta' Classique meets Pop, fejn inżewġu l-elementi klassiċi ma' dawk pop bi stil partikolari.

U tant hu partikolari li trid tisimgħu biex tifhem eżattament x'irrid infisser!

Insomma, xi ħaġa kreattiva li skoprejt li nistgħu nimirħu sew fiha.

Għal min għandu kurżità jista' jfittex CLASSIQUE MEETS POP DUO fuq YouTube; għandna diversi clips li wieħed jista' jisma'.

Għalkemm semmejt dawn it-tliet opportunitajiet, jien inqis li kull opportunità li ndoqq hija kisba kbira għax dik tfisser li xi ħadd japprezza dak li nagħmel.

Xi ħaġa li ssewwidli qalbi; bħalissa minħabba l-COVID sparixxiet minn ħajti.

Ritratt meħud minn Therese Debono

L-isbaħ u l-agħar mumenti ta' ħajtek s'issa..

L-isbaħ mumenti ta' ħajti huma kuljum meta nirrealizza li għandi lil min iħobbni, post fejn ngħix, ikel x'niekol, ħbieb ġenwini u xogħol għal qalbi.

Ma nafx nistax qatt inkun aktar iffurtunata minn hekk.

L-agħar mumenti ta' ħajti huma dawk meta ndunajt li kien hemm min irid jieħu vantaġġ minn fuqi u drabi oħra meta tlift għeżież minn ħajti.

Imma bħalma ngħidu bl-Ingliż, "life goes on".

L-aktar mument imbarazzanti li kellek…

Kont imsiefra, nirrappreżenta lil Malta fil-Bulgarija u konna għamilna ħbieb mar-rappreżentanti ta' pajjiżi oħrajn.

Wieħed minnhom li kien fit-tim tal-Portugall, (u ma kienx jifhem kelma bl-Ingliż!) fettillu jiġi warajja u jmissli l-handbag waqt li konna mexjin fil-pjazza prinċipali ta' Varna.

Jien ħsibtu pick pocket u m'għandniex xi ngħidu, bellajtlu xebgħa tajba, tant li kellhom iwaqqfuni.

Peress li ma kienx jaf jitkellem bl-Ingliż ma setax jgħidli biex iġibni konxja u jien bid-dagħdiha li kelli għamejt.

Naturalment, meta ndunajt bl-iżball tgħidx kemm stħajt u domt nitolbu skuża!!

Xi jferħek u xi jbeżżgħak l-aktar?

Nifraħ nara lil min jieħu gost, speċjalment it-tfal, u nibża' li nitlef lill-għeżież tiegħi u nispiċċa waħdi.

L-aktar persuni li tammira jew li jisipirawk.. u għaliex?

Nies sempliċi li jgħinu lil ħaddieħor mingħajr daqq ta' trombi.

Dawk in-nies li huma umli u li dejjem lesti jagħtu qalbhom.

Dawk li dejjem lesti jxerrdu l-ferħ.

Dawk li ma jħossuhomx il-fuq mill-oħrajn.

Dawk in-nies li jifirħu jaraw lil ħaddieħor kuntent.

Xi jfisser il-partner tiegħek Malcolm għalik u x'differenza jagħmel f'ħajtek?

Malcolm, jew aħjar Micio, kif inħobb ngħajjatlu (u kif kulħadd spiċċa jgħajjatlu!!) huwa tassew ir-rigal tiegħi mingħand il-Bambin.

M'għandix kliem biex nispjega, imma jkolli nammetti li ħajti saret sabiħa minn mindu daħal fiha hu.

Qalbi sabet is-serħan minn mindu sirt nafu…..jekk inżid aktar kliem ma' dan li diġà għidt inkun qed nirrepeti…….nispera li spjegajt ruħi sew!

Liema kwistjonijiet int l-aktar sensittiva dwarhom?

U għaliex?

L-inġustizzji fil-ħajja lili jdejquni.

U jistgħu jkunu kullimkien.

Ma niflaħx nara t-tbatija; u din issibha kullimkien, kultant fl-inqas postijiet li tistenniha.

Kull fejn kont u rajtha, ma flaħthiex u waqaftilha.

Il-Milied, xi jfisser għalik?

Il-Milied għalija huwa żmien speċjali li ngħozz tul ħajti kollha.

Aħna trabbejna ngħozzuh il-Milied minħabba t-twemmin tagħna u minħabba li dejjem konna midħla tal-mużika, konna nkantaw fil-quddies ta' nofsilejl.

Nammetti li meta konna żgħar kienu jagħmluhulna maġiku, għax l-iskola kien ikollna ħafna parties u rigali u niltaqgħu ma' tal-familja u nilbsu ħwejjeġ ġodda.

Hemm xi ħaġa li tixtieq tagħmel u li s'issa qatt ma kellek l-opportunità li tagħmilha?

Nixtieq li jkolli aktar ħin liberu.

Aktar mixi fil-kampanja u ħin naqra l-kotba u forsi wkoll nintefa nikteb.

Aktar ħin napprezza n-natura u l-kwiet.

U aktar ħin ma' Malcolm.

X'messaġġ tgħaddi lis-segwaċi u l-qarrejja ta' skoperta.net ?

Il-ħajja hija prezzjuża.

Ejjew ingawduha u nħallu lil min.

Jekk hemm xi ħadd li għandu bżonn l-għajnuna, ejjew ngħinuh.

Naturalment, ma nkunux tapiti tan-nies, imma tajjeb li nippruvaw nagħmlu l-ħajja ta' ħaddieħor isbaħ minn kif kienet qabel ma ltaqa' magħna.

M'hemmx għalfejn affarijiet tad-dinja l-oħra; kultant anke sempliċi tbissima u daqqa t'id taf tfisser ħafna għal dak li jkun.

Ma nippruvawx inbiddlu d-dinja imma nippruvaw intejbu lilna nfusna l-ewwel.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Is-siġra tal-Milied hija parti mit-tiżjin tradizzjonali tista' tgħid kważi kullimkien.

Għamilna kuntatt ma' personalitajiet li ċertament huma popolari magħkom is-segwaċi u l-qarrejja ta' skoperta.net u rnexxilna niskopru kif iżejnu s-siġra tal-Milied tagħhom.

Staqsejnihom ukoll xi jfisser għalihom żmien il-Milied.

Patrick Tanti: Din is-sena nemmen li l-Milied se jkun iktar awtentiku, fejn wara dak kollu li għaddejna minnu nistgħu napprezzaw aktar il-valur tas-semplicità u l-għożża ta' dawk li nħobbu u li jkunu dejjem hemm għalina.

Keith Demicoli: L-2020 għallmitna ħafna affarijiet fosthom kemm il-familja u n-nies l-aktar għeżież u qrib tagħna huma tassew importanti f'ħajjitna.

Il-Milied u l-familja jmorru id f'id.

Din is-sena se tkun diffiċli ħafna li ma nkunux kollha flimkien bħala familja.

Minkejja dan, konvint kemm il-pandemija kienet opportunità biex nagħrfu tassew x'inhu importanti f'ħajjitna u nibdew nagħtu importanza akbar lill-familja.

Il-Milied 2020 se nużah biex lil dawn l-għeżież niktibilhom kelmtejn biex nurihom kemm napprezza li huma parti minn ħajti u qed jinfluwenzawha b'mod daqstant pożittiv.

Angie Laus: Il-Milied għalija jfisser familja, u fejn imqar għal ġurnata nkunu kollha f'daqqa.

Din is-sena ftit differenti imma jekk Alla jrid inpattu bil-kbir is-sena d-dieħla.

Vince Micallef Pule: Għalija l-Milied ifisser Familja u Solidarjetà mal-batut u min hu inqas ixxurtjat minna.

Richard Micallef: Dan iż-żmien għalija jfisser għaqda u opportunità biex tapprezza u tgawdi l-preżenza u l-valur tal-familja.

Cassandra Spiteri: Il-Milied għalija huwa żmien li apparti li tingħaqad iktar mal-familja tiegħek, tingħaqad ukoll man-nies li huma speċjali għalik u li ilek ma tara.

Huwa żmien ukoll fejn jien niġġennen biex narma d-dar mill-ewwel ta' Novembru, bis-siġra u l-fairy lights, kif ukoll meta nara l-armar ta' barra.

Iqajjimli aspett hieni ħafna!

Dicembru huwa wkoll mument fejn nirrifletti dak li esperjenzajt matul is-sena kollha, kemm in-negattiv u kif ukoll l-pożittiv, biex kemm jista' jkun nitgħallem minn dak li għamilt u nkompli nkun iktar ambizzjuża bil-miri li jkolli ippjanati għas-sena l-ġdida.

J'Anvil: Il-festa tal-Milied, aħna bħala familja niċċelebrawha dejjem flimkien.

U wkoll bħala familja li nħaddnu r-reliġjon tagħna, niċċelebraw il-Milied sabiex niftakru fil-ġrajja tat-twelid tal-iben t'Alla li sar bniedem u bata għalina.

Din is-sena se nħossu n-nuqqas tal-atmosfera tal-quddies ta' nofsilejl.

Min-naħa l-oħra, normalment bħala kantanti f'dawn iż-żminijiet inkunu impenjati ħafna bix-xogħol u allura minħabba ċ-ċirkostanzi li qiegħdin fihom se jkollna aktar ħin biex ingawdu lil xulxin.

Għall-anqas għandna xi ħaġa pożittiva!

Ryan u Josmar: Il-Milied għalina jfisser għaqda u paċi fil-qalb.

Itfa' ritratt tas-siġra tal-Milied tiegħek fil-kummenti hawn taħt 👇 u għidilna xi jfisser għalik il-Milied 🗣💬


Nitkellmu ma' Ruth Micallef Ruth, illum int omm ta' żewġ subien iżda snin ilu s-sitwazzjoni kienet differenti.

Ħudna lura mit-twelid tal-ewwel wild tiegħek sa dak il-mument li sirt taf li dak l-istess wild ma kienx proprju dak li kien jidher fl-apparenza.

Mela, jien kelli tarbija tifla, u bħal kull omm ta' tifla, rabbejtha ta' li kont naħseb li kienet!

Tajtha isem ta' tifla, kont inlibbisha ħwejjeġ ta' tifla eċċetra.

Tal-età tal-iskola kienet telgħet fi skola tal- knisja tal-bniet.

Fl-età ta' 7 snin kienet inbidlet ħafna, kienet dejjem tkun bin nervi, dwejjaq, ma trid tkellem lil ħadd, dejjem tibki mix-xejn.

Meta għalqet 8 snin, kelli lil ħuha u iktar u iktar ingħalqet fiha innifisha, infatti il -membri tal-familja kollha kienu jgħidulna li għax kellna lil ħuha, u mhux qed nagħtuha attenzjoni biżżejjed eċċ..

Imbagħad mill-età ta' 10 snin 'il quddiem, għaddejt minn fażi li bdejt nissuspetta li se tkun gay, għax kienet turi ċerta rabja meta nsemmilha xi tifel gustuż, jew forsi nkun irrid neħodha biex taqta' xagħarha.

Kienet taqa' fi dwejjaq kbar meta kont noqgħod nistaqsiha biex tħallini nagħmlilha l-eyebrows jew inqaxxrilha s-suf ta' saqajha, infatti kienet tinqafel fil-kamra u tgħidx kemm tibki!

Ta' 11-il sena kienet staqsietni biex neħodha għand psikologu għax kienet qed tħoss li ma tistax tissoċjalizza sew man-nies u bdiet tħossha stramba ħafna!

Ovvjament kont ħadtha u kienet tmur għal sessjoni ma' din il-psikologa darba fil-ġimgħa.

Sadanittant, il-psikologa kienet qaltilha biex tibda tipprova tagħti xi ħjiel ħafif 'l hemm u 'l hawn dwar dak li kienet qed tħoss, u f'dak iż-żmien kienet bdiet tikteb ktieb.

Kien jiġi karnival qatt ma kienet tkun trid kostum ta' xi prinċipessa, kienet titlobni biex tilbes ta' ninja, u kont rajtha ftit stramba, imma mhux se tidħolli ġo moħħi li din it-tifla mhix qed tħossha komda f'ġisimha b'daqshekk!

Kienet anke xi kultant tilbes xi arloġġ minn ta' missierha, jew xi qmis u affarijiet minn dawn!

Minkejja dan xorta qisni ma bdejtx ninduna li kienet se tgħidli li hija transesswali, pjuttost kont ikkonvinċejt ruħi iktar li se tiġi fuqi u tgħidli li hija gay biex inkun onesta!

Ta' 12-il sena, qisu 4 xhur wara li bdiet tmur għand il-psikologa, innutajt li ġurnata minnhom biddlet isimha minn fuq l account ta' instagram u facebook, u għamlithom bl-isem ta' tifel, u fl-istess ħin qaltli li l-ktieb lest u mort nistampahulha biex inkun nista' naqrah!

Kif qrajt il-ktieb u bdejt nirrealizza li l-inċidenti li ssemmew fih jixbħu wisq dawk il-ħafna episodji li għaddiet minnhom hi, ma stajtx ma nisfurzahiex biex tgħidli x'kien qed jiġri, u kien dakinhar li qaltli kollox.

Qaltli li kienet ilha ħafna tagħmel riċerka fuq x'qed tħoss, x'jista' jkun, u anki bis-saħħa tal-psikologa skopriet li dak li kienet qed tħoss kien minnu, u li l-ġeneru tagħha ma kienx ta' tifla imma ta' tifel!

Jiġifieri l-ġisem li twieldet fih li kien ta' tifla ma kienx jaqbel ma' dak li kien qed jaħseb il-moħħ li kien u għadu ta' tifel!

Kif kien il-proċess biex irnexxilek tadatta għal realtà ġdida?

X'sibt l-aktar diffiċli?

U x'kien li ġiegħlek taċċetta u tadatta għal din ir-realtà?

Il-proċess biex nadatta ma kien faċli xejn, l-iktar ħaġa diffiċli kienet biex neqleb l-isem u nibda ngħajjatlu fil-maskil minflok fil-femminil.

Il-mument li ġiegħlni nqum fuq saqajja kien l-iktar mument li weġġgħajt b'dak li kelli nisma'.

Kienet dik id darba meta kont imdejqa għall-aħħar u mort nitkellem mat-terapista tar-rainbow support group, u staqsejtha tipprova tispjegali għalfejn kont qed inħoss dwejjaq kbar bis-sensazzjoni ta' telf, propjament il-weġgħa ta' meta titlef xi ħadd għażiż minħabba mewt.

Ir-risposta tagħha kienet ċara u tonda, u qaltli li iva sfortunatament il-proċess biex taċċetta din is-sitwazzjoni jrid jgħaddik mill-grieving process u trid taċċetta l-fatt li t-tifla "mietet", tipproċessa l-uġigħ sakemm tkun lesta biex taċċetta t-twelid tat-tifel "il-ġdid".

Dak kien żmien iebes immens, imma b'will power kbir għadda wkoll.

X'tip ta' tibdil kellu jsir f'ħajjitkom?

Neħħejna r-ritratti kollha li kellhom lit-tifla fihom, ovvjament biddilna l-ħwejjeġ u l-aċċessorji kollha li kienu tat-tifla.

Eventwalment biddiltlu anka l-kamra tas-sodda għax lanqas ried jibqa' jorqod fl-istess kamra, allura qlibtilhom il-kmamar lilu u lil ħuh.

Lilek personali, kif affetwatek din is-sitwazzjoni?

Biddlitlek il-perspettiva ta' kif tħares lejn ċerti aspetti tal-ħajja?

Jien inħossni li immaturajt ħafna, kbirt emozzjonalment u iva l-ħajja napprezzaha b'mod divers!

Ċertu materjaliżmu sar idejjaqni iktar, u sirt aktar nagħraf u napprezza emozzjonalment lil ħaddieħor.

Kif affettwa s-sitwazzjoni l-fatt li minbarra lil Sam għandek tifel ieħor, li filwaqt li kont fil-proċess biex tifhem, taċċetta, u tadatta, kellek tipprova tgħin lilu wkoll jadatta għal din ir-realtà?

Kien toqol żejjed li dak iż-żmien bdejt inħoss li ma niflaħx għalih onestament!

Meta kienu ċempluli mill-iskola taż-żgħir biex ikellmuni għax kien beda jaħseb li l-bniet kollha eventwalment se jinqelbu f'irġiel, inkluza jien, ħassejt id-dinja qed taqa' fuqi.

Kelli nibda nieħu lilu għal xi sessjonijiet ma' psikologa wkoll biex inkun ċerta li mhux se jitgerfex, imma għadda kollox vera malajr!

Tgħallimt kif għandi nġib ruħi miegħu u li l-verità m'hawnx isbaħ minnha.

Issibu għajnuna u kooperazzjoni xierqa?

Għajnuna kbira mmens sibna mill-MGRM, li huma parti mir-rainbow support group.

Tawna ħafna sessjonijiet fejn kienu jfiehmuna xi jkun qed jiġri, kif nipprosegwu u dak kollu li kellna bżonn.

Apparti minn hekk sibna għajnuna kbira mill-iskola fejn imur Sam.

Il-headmistress, li hija soru, ma setgħetx tkun ta' għajnuna iktar!

Is-sapport li għandu mill-għalliema hija kbira mmens, u lanqas qatt mhu se jkolli biżżejjed kliem ta' ringrazzjament għalihom!

X'inhi l-aktar ħaġa li ddejqek mir-reazzjoni tan-nies?

L-aktar ħaġa li tweġġgħak..

Illum il-ġurnata xejn għax qisek tidra, imma fil-bidu kien ikollok nagħmel sforz kbir noħroġ mid-dar għax ma' kull min tiltaqa' u jarak b'tifel jistaqsik awtomatikament, " ara mela int għandek tifel ukoll?, u t-tifla ok ?", u trid toqgħod tispjega kollox!

Reazzjoni li kienet dejqitni ħafna kienet mingħand tabiba l-isptar, ovvjament kelli noqgħod nispjega għalfejn l-isem jgħajjat tifla, imma qed jaraw tifel quddiemhom.

Minkejja li spjegajtilha, din it-tabiba kienet baqgħet tinsisti li tirreferi għaliha, u emminni kont ħassejt weġgħa kbira, immaġina Sam x'kellu jħoss hu stess!

Tħoss li hemm bżonn isir progress fejn tidħol mentalità?

Iva ħafna.

Xi tħoss li hemm bżonn isir biex verament jingħata s-sapport meħtieġ u kull persuna tiġi ittrattatha b'mod ugwali?

Nahseb iktar għarfien, fuq is-suġġett, u min-naħa ta' poplu inġenerali naħseb irridu nsiru inqas interessati fuq l-affarijiet ta' ħaddieħor, bħal ma jgħidu bl-Ingliż, live and let live!, għax b'hekk inħarsu lejn xulxin minn lenti differenti.

X'kienu l-ħsibijiet tiegħek dwar persuni transesswali qabel, u x'inhuma l-ħsibijiet tiegħek illum?

Qabel nammetti ma kontx naf ħafna fuq is-suġġett, ma kontx naf li verament xi ħadd jista' jitwieled b'ġisem mod imma l-moħħ ikun mod ieħor.

Meta kont żgħira jien kien hemm tifel joqgħod ħdejja li kien dejjem jilbes ta' tifla, u ommi kienet tgħidli dak hekk għax missieru xtaq tifla u qed irabbih ta' tifla, allura sfortunatament tlajt qisni b'dik ġo moħħi.

Kif inhi r-relazzjoni tiegħek ma' Sam illum?

Inħoss li jien u Sam għandna relazzjoni sabiħa immens, naf li japprezzani ta' kemm għamilt miegħu, u jurini ħafna li jħobbni.

X'messaġġ tgħaddi lill-ġenituri li qed jaqraw din l-intervista u għaddejjin mill-istess sitwazzjoni tagħkom?

Partikolarment lil dawk li qed isibuha aktar diffiċli minn oħrajn biex jaċċettaw realtà totalment differenti?

Xi ħsara tista' ssir jekk wieħed ma jaċċettax din ir-realtà, u kif wieħed għandu jibda l-proċess biex jaċċetta u jadatta?

Il-messaġġ li nixtieq ngħaddi hu li vera tinħass qisha d-dinja qed taqa' fuqkom, imma mill-mument li tpoġġi f'moħħok li dan it-tifel / tifla twieled /twieldet bil- moħħ ta' ġeneru u bil-ġisem tal-ġeneru l-oppost forsi jirnexxielek tifhem li din mhijiex xi ħaġa li jixtiequ imma xi ħaġa li qiegħda hemm u qed tweġġa' ħafna lil uliedkom.

Fuq kollox l-omm tixtieq dejjem il-ġid għat-tfal tagħha.

Min ikun għaddej minn dan kollu għandu bżonn is-sapport kollu ta' kull min ikun madwaru.

L-istress li jkollhom biex jippruvaw jaċċettaw dak kollu li qed iħossu huwa kbir, u jista' jwassalhom biex iweġġgħu lilom infushom sew, jew anka jipprovaw jikkommettu suwiċidju.

Biex tibdew il-proċess l-aħjar li tikkuntattjaw llil-MGRM Malta, u ssibu l-appoġġ kollu li għandkom bżonn.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Sam Sam huwa proprju t-tifel ta' Ruth Micallef , li ippubblikajna l-intervista tagħha wkoll fuq skoperta.net.

Sam, xi jfisser li tkun transesswali?

Li tkun transesswali tfisser li tħossok f'ġeneru differenti mis-sess li tkun assenjat fit-twelid.

Għidilna ftit dwar l-ewwel mument li tiftakar li bdejt tagħraf is-sesswalità vera tiegħek.

Kif ħassejtek u x'kien għaddej minn moħħok?

Kont għaddej minn perjodu veru mudlam ta' ħajti, u bdejt nagħmel riċerka u nesperimenta bl-identità tiegħi.

Ma ridtx naċċetta lili nnifsi u ma kontx kburi bil-fatt li jiena kelli ġismi differenti minn dak li ridt.

Sibtha diffiċli biex tifhem u tesprimi dak li kont qed tħoss, miegħek innifsek u eventwalment ma' ta' madwarek?

Hija vera diffiċli biex tesprimi ruħek meta tkun magħluq ġo fik innifsek u ma tridx taċċetta lilek innifsek, aħseb u ara ma' nies oħrajn.

Kemm huwa importanti s-sapport ta' dawk ta' madwarek?

Xi jfisser il-fatt li jkollok min jappoġġjak f'dak li wara kollox huwa naturali għalik?

Is-sapport tal-oħrajn jgħin ħafna għaliex meta tkun qed tagħti sapport tkun qed tivvalida lill-persuna u forsi tagħmilha daqsxejn ferħana.

Is-sapport jgħin iktar milli wieħed jaħseb.

Tista' tkun qed tixegħel dawl għal persuna.

Xi ħsara tista' ssir jekk wieħed ma jiġix mifhum u aċċettat kif inhu xieraq?

Jekk xi ħadd ma jistax jiġi mifhum jew in nies ma jridux jaċċettaw, jista' jagħmel f'qalbu u hemm ċans li jweġġa' lilu nnifsu.

Jekk qatt m'int ħa taċċetta lil min tħobb, kif inhu, mela qed tagħmlilhom il-ħsara.

Aħsbu kif iħossuhom meta ma taċċettawhomx.

Tħoss li l-fatt li ħriġt fil-beraħ ġabek aktar qrib ma' dawk ta' madwarek?

Iva, inħossni iktar miftuħ u rnexxili niġi iktar viċin in-nies maħbubin tiegħi.

Ġieli ġejt ittrattat b'mod mhux daqstant tajjeb minħabba s-sesswalità tiegħek?

Kien ikolli kummenti fuq kif jien stramb u kif għandi sess differenti minn kif nidher u l-ġeneru li nirrapreżenta.

Mill-esperjenza tiegħek mal-kumplament tas-soċjetà, fejn tħoss li hemm bżonn isir progress?

U xi tħoss li hemm bżonn isir?

Jien inħoss li għandu jkun hemm aktar edukazzjoni fost l-istudenti u jrid ikun hemm iktar spjegazzjoni fuq għalfejn in-nies iħossuhom hekk, u li mhijiex għażla imma xi ħaġa li tiġri bioloġikament.

X'inhi l-akbar xewqa tiegħek?

L-ikbar xewqa tiegħi hi li xi darba nkun nista' nħossni komdu fil-ġisem tiegħi, u li nies bħali jkunu aċċettati minn ta' madwarhom.

Żgur li fost dawk li qed jaqraw din l-intervista hemm persuni li qed jgħixu din l-istess realtà, uħud li forsi għadhom qed jibżgħu joħorġu fil-beraħ.

Hemm ukoll ġenituri jew persuni oħrajn qrib tagħhom li forsi għadhom qed isibuha diffiċli li jaċċettaw din ir-realtà.

X'messaġġ tgħaddi, kemm lill-persuni li għaddejjin minnha kif ukoll lil dawk qrib tagħhom?

Lill-persuni li għaddejin minnha, nixtieq ngħidilhom li fl-aħħar is sitwazzjoni titjieb.

Naf li diffiċli u li s-sitwazzjoni tweġġa' ħafna iktar milli nies oħra jistgħu jifhmu, imma sibu lil xi ħadd li jista' jismagħkom u jgħinkom.

Sibu sapport sakemm is-sitwazzjoni tagħkom titjieb.

Intom nies bħall-oħrajn, u m'intomx inqas minn nies ċisġeneru.

Lil dawk ta' madwar il-persuni li għaddejjin minnha, ngħidilhom li naf li dan jista' ikun żmien diffiċli għalikom ukoll.

Imma fl-aħħar tridu tifhmu li dan hu kif verament iħossuhom il-maħbubin tagħkom.

Ħudu l-ħin tagħkom biex taċċettaw u tifhmu l-bidla li seħħet, fittxu l-għajnuna jekk hemm bżonn, imma fl-aħħar mill-aħħar tridu taċċettaw is-sitwazzjoni kif inhi, għax hekk turu li verament tħobbuhom.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Gabriella Parsons Gabriella, minn Diċembru li għadda, kull nhar ta' Tlieta fuq TVM fis-6.45pm beda jixxandar programm ġdid ieħor, Il-Barokk.

Għidilna ftit dwaru.

Kif ġiet l-idea għalih?

U x'impenn jirrikjedi programm bħal dan?

Minn dejjem kont inħobb l-istorja u l-perjodu tal-Barokk bl-istejjer tal-familji rjali, bil-palazzi, bl-arti, bl-iskultura, bl-arkitettura, bil-mużika u bl-ispettakkli kollha tiegħu minn dejjem affaxxinani.

Fil-fatt ili ħafna noħlom li xi darba naghmel programm dwar dan is-suġġett u fl-aħħar din il-ħolma saret realtà.

Ovvjament programm bħal dan jirrikjedi ħafna xogħol ta' tħejjija.

Fis-sena li għadha kemm għaddiet kellek l-opportunità li tipproduċi u tippreżenta żewġ programmi oħrajn bl-isem ta' Storja Teatru u Tgħid X'inhu.

Kif nibtet l-idea għal dawn il-programmi?

Sodisfatta bir-rispons li kellek ?

L-istorja u t-teatru huma żewġ passjonijiet tiegħi u minn dejjem kont noħlom li ntella' produzzjoni televiżiva fuq dawn it-temi.

Fis-sena li għaddiet kont iffortunata biżżejjed li ġietni l-opportunità li nkun nista' naħdem fuq din il-ħolma u naraha ssir realtà.

Ninsab sodisfatta ħafna bir-rispons għaliex diversi spettatturi qaluli li huma żewġ programmi interessanti u kienu ħafna dawk id-diretturi u atturi li rringrazzjawni talli qed nagħti ġieħ lix-xogħol tant siewi li sar fil-qasam tat-teatru f'Malta.

Kienet l-ewwel darba tiegħek li ipproduċejt u ippreżentajt fl-istess programmi?

X'inhuma l-isfidi li jkollok żewġ irwoli daqstant impenjattivi fl-istess produzzjoni?

Le mhijiex l-ewwel darba.

Fl-2010 kont għint lil preżentatriċi Lorna Fiorini fil-produzzjoni tal-programm edukattiv 7 Kuluri u li fih kont nanima poeżiji li f'dak iż-żmien kienu inklużi fis-sillabu tas-SEC tal-Malti.

Imbagħad fl-2017, bl-għajnuna tal-għalliema tal-proġett YRE, Young Reporters for the Environment kont nipproduċi u nippreżenta l-programm għaż-żgħażagħ, Ekoteenz.

Fi StorjaTeatru u Tgħid x'inhu ? ix-xogħol ta' produzzjoni u preżentazzjoni huwa kollu f'idi.

Dan ix-xogħol qed offrieli sfida impenjattiva ħafna għax ridt nippjana u naħseb għal ħafna affarijiet fl-istess ħin u sfortunatament il-ħin huwa dejjem limitat peròhija sfida interessantissima li tatni sodisfazzjon kbir.

Taħseb li t-teatru Malti huwa apprezzat biżżejjed minna stess?

Naħseb li dawn l-aħħar ftit snin l-interess fit-teatru kiber għaliex kemm il-kwantità kif ukoll il-kwalità ta' produzzjonijiet li qed jittellgħu żdiedet ħafna u nemmen li dan kollu qed jiġbed iktar u iktar nies lejn it-teatri varji li għandna f'Malta u Għawdex.

Ovvjament, dejjem għad hemm xi jsir biex kemm jista' jkun jintlaħqu iktar nies li normalment ma jattendux teatru imma nemmen li sar ħafna xogħol siewi fuq dan l-aspett.

Karattru li żgur seraq ħafna qlub kien il-karattru ta' Liberat, li interpretajt fis-sensiela L-Għarusa.

Kif kienet l-esperjenza tiegħek b'dan il-karattru?

Lil Liberat ħabbejtha mill-ewwel darba li qrajt l-iskript tal-audition!

Karattru ħelu wisq li żgur ħa jibqa' f'qalbi!

Kienet esperjenza sabiħa immens għax ħdimt ma' nies ta' talent kbir, kemm bħala atturi kif ukoll bħala diretturi, crew u awtriċi.

Inħossni grata immens lejn it-tim kollu ta' Sharp Shoot Media li tawni din l-opportunità u li fdawli l-karattru ta' Liberat għax vera ħadt pjaċir ninterpretah.

Kien karattru differenti għal kollox minn karattri oħra li interpretajt f'sensiliet oħra għax Liberat kienet mara ta' karattru sempliċi, ġenwin, leali u fl-istess ħin toffri dak in-naqra comic relief li jagħti nifs mit-tensjoni li kienet tkun għaddejja.

Għalkemm fuq il-palk ġieli interpretajt karattri komiċi, fuq it-televiżjoni din kienet l-ewwel darba li kelli battuti ħelwin, li jnisslu tbissima u li ħadt gost ħafna ninterpretahom.

Tiftakar xi mument ħelu li kellek bir-rispons tan-nies dwar dan il-karattru?

In-nies ħabbewha ħafna lil Liberat u kien ikun hemm ħafna li jwaqqfuni fit-triq jew f'xi ħanut jew anka l-iskola fejn naħdem u jaqbdu miegħi dwar Domenico !

Dan għaliex kienu jiggustawna kif ma' nifhmu xejn mill-lingwa ta' xulxin imma xorta kien jirnexxilna niftiehmu b'xi mod !

Apparti hekk, mhux l-ewwel darba li kont inkun qed nitkellem ma' xi ħadd u kien jgħidli 'Agħmililna tal-eee !' għax Liberat kienet tħobb tispiċċa s-sentenza jew il-frażi bil-eee u din intgħoġbot ħafna.

Għandkom xi ħaġa komuni int u Liberat?

Naħseb li it-tnejn nafu nsibu l-kuntentizza mill-affarijiet sempliċi.

Kif bdejt il-karriera tiegħek bħala attriċi?

Meta kelli 14-il sena kienu ġew ikellmuna xi għalliema tad-Drama Centre l-iskola fejn kont nattendi u niftakar li minn hemm daħħaltha f'moħħi li rrid immur nitgħallem nirreċta u għamilt minn kollox biex nibda mmur għal-lezzjonijiet.

Minn hemm ma ħaristx lura, kors wara ieħor, eżami wara ieħor, auditions eċċ… Bdejt l-ewwel darba fuq it-televiżjoni bħala extra fuq Simpatiċi, imbagħad tawni karattru ta' pulizijia fl-istess sensiela u mbagħad sena wara oħra dejjem kelli xi parti f'xi drama jew oħra apparti partijiet oħra fuq il-palk li ma naqsux ukoll.

Wieħed mill-isbaħ mumenti li kellek s'issa matul il-karriera tiegħek..

Mumenti sbieħ ikun hemm ħafna speċjalment waqt xi rehearsal jew filming m'atturi oħra li jispiċċaw bħala ħbieb.

Il-kummenti pożittivi minn naħa tal-udjenza jew it-telespettaturi li japprezzaw ix-xogħol li tkun qed tagħmel huwa ta' sodisfazzjoni kbir ukoll.

Xi praspura li ġratlek minn wara l-kwinti..

Iktar milli wara l-kwinti, ħa nsemmi storja li ġratli quddiem l-udjenza.

Darba kont qed nieħu sehem fi produzzjoni teatrali u fix-xena ta' qabli kienu użaw xi ilma u milli jidher waqgħalhom ftit mal-art.

Meta waslet ix-xena tiegħi, kelli noħroġ niġri, rfist l-ilma u buum… spiċċajt ċatta mal-art!

Imma niftakar li tant qomt bl-għaġġla u b'xi mod komplejt li ħafna ħasbu li kienet parti mix-xena!

X'tippreferi l-aktar, teatru jew televiżjoni?

U għaliex?

It-tnejn li huma fihom is-sabiħ imma wkoll l-isfidi tagħhom.

Waqt ir-rehearsals ta' xi play, ikun hemm naqra iktar ħin biex jinbena sens ta' għaqda u ħbiberija bejn l-atturi.

Apparti minn hekk, peress li dawn ir-rehearsals ikunu ħafna drabi iktar spissi minn filming, ikun hemm iktar ċans li l-karattru isir vera parti minnek.

Is-sodisfazzjon li udjenza live ittik huwa sabiħ wisq.

It-televiżjoni naqra iktar relaxed għax jekk tieħu żball, tista' terġa teħodha u wkoll, ir-rispons mit-telespettaturi huwa ikbar għax segwit minn iktar nies.

Lil hinn mit-teatru u t-televiżjoni min hi Gabriella Parsons?

X'inhuma l-aktar karatteristiċi li jiddeskrivuk?

Gabriella Parsons hi persuna pożittiva, kalma u paċenzjuża li tipprova tagħmel mill-aħjar f'dak kollu li tagħmel.

Jiena nħobb ħafna t-tagħlim, il-qari, l-ivvjaġġar u l-volontarjat ma' persuni fil-bżonn.

Int ukoll għalliema tal-Franċiż.

Hemm xi raġuni partikolari li nibbtet l-imħabba tiegħek lejn il-Franċiż?

Minn dejjem kont inħobb il-lingwi imma meta bdejt nistudja l-Franċiż fl-iskola sekondarja affaxxinajt ruħi bil-ħoss sabiħ ta' din il-lingwa kif ukoll bl-istorja u l-kultura ta' Franza u n-nies tagħha, tant li ridt nibqa' nitgħallimha u ngħallimha ħajti kollha.

Minkejja li bħalissa tinsab wieqfa mill-iskola Gabriella tgħidilna li l-kollegi tagħha jirrakkontawlha li qed iħabbtu wiċċhom ma' sfidi kbar.

Dan għaliex minħabba l-pandemija tal-covid 19 it-tagħlim kif nafuh aħna kellu jinbidel totalment.

"Mhuwiex faċli tgħallem u ma tistax tersaq viċin l-istudent kemm hemm bżonn speċjalment għal dawk l-istudenti li kellhom jibqgħu d-dar.

Minkejja dan, l-għalliema tagħna qed jagħmlu ħafna xogħol biex jadattaw mill-aħjar li jistgħu ħalli l-istudenti jirċievu l-aħjar edukazzjoni possibbli u nispera li dan iż-żmien iservi biex ikun hawn iktar apprezzament lejn il-professjoni tal-għalliema."

X'inhu l-aktar importanti għalik fil-ħajja?

Is-saħħa, l-familja u l-kuntentizza.

Liema kwistjonijiet int l-aktar sensittiva dwarhom?

In-nuqqas ta' paċenzja u rispett lejn xulxin..jirribjani l-fatt li ċerti individwi jaħsbu li ħaddieħor ma jiswa għalxejn, li tagħhom kollu tajjeb u li jħossuhom superjuri ħdejn ħaddieħor.

Gabriella tgħidilna li temmen ħafna fit-talb u tħobb li ta' kuljum tirringrazzja lil Alla u tkun grata tal-affarijiet sbieħ li jiġru f'ħajti…s-saħħa, il-familja, ix-xogħol, il-paċi…temmen li t-talb jgħinha tkun iktar kuntenta u tkun iktar kapaċi taffronta sitwazzjonijiet diffiċli.

X'messaġġ tixtieq tgħaddi lis-segwaċi u l-qarrejja ta' Skoperta?

Kemm hu sabiħ li ngħixu ġurnata b'ġurnata, ingawdu l-mument u nagħtu iktar importanza lill-valuri li ma jiswewx flus; l-imħabba, r-rispett u t-tolleranza.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Amy Camilleri Zahra Amy Camilleri Zahra hi omm ta' tifel ta' sentejn u miżżewġa lil Mark Anthony.

Taħdem bħala Assistent Lettur l-Università ta' Malta u hija studenta tal-PhD.

Amy ilha attivista fil-qasam tad-drittijiet għal persuni b'diżabilità u drittijiet tan-nisa għal dawn l-aħħar 12-il sena.

Hija wkoll attiva f'numru t'organizzazzjonijiet.

Amy tħobb taqra u ssiefer.

Amy se tkun ukoll qed tikkontribwixxi fuq skoperta.net .

X'ġiegħlek tagħżel il-professjoni tiegħek?

Kien traġitt twil bi ftit dawrien biex wasalt fejn qegħda llum.

Minn dejjem kont inħobb l-iskola u l-istudju u wara sixth form bdejt il-kors ta' l-Inġinerija Mekkanika fl-Università ta' Malta.

Iżda waqt li kont studenta ta' l-Inġinerija mradt bil-meningite.

Wara żmien twil ta rijabilitazzjoni erġajt mort lura l-Università u komplejt il-kors iżda wara ċertu żmien ħassejt li nixtieq inbiddel il-karriera u bdejt inħoss li xtaqt iktar naħdem man-nies.

Għalhekk wara ħafna ħsieb iddeċidejt li nieqaf mil-kors tal-Inġinerija u bdejt il-kors tal-Psikoloġija.

Lestejt il-kors u gradwajt b'First Class degree u bdejt naħdem fil-qasam tas-settur tad-diżabilità.

Ħassejt li stajt nagħti kontribut siewi lil dan is-settur kemm bl-għarfien li kont ksibt u anke minħabba l-esperjenza tiegħi personali.

Eventwalment komplejt bl-istudji tiegħi f'livell ta' Masters u wara anke bdejt il-PhD.

Minn hemmhekk xtaqt li nibda naqsam l-għarfien tiegħi mal-istudenti u bdejt naħdem bħala Assistant Lecturer l-Università ta' Malta.

Barra l-qsim ta' għarfien mal-istudenti, jogħġobni ħafna l-element ta' riċerka.

Nieħu gost ħafna u jagħtini sodisfazzjoni kbir meta nkun qegħda nagħmel ir-riċerka.

Nemmen li permezz tar-riċerka nistgħu nġibu bidla tanġibli fil-ħajja tal-individwi.

Jekk noffru servizzi ibbazati fuq riċerka jew iġibu bidla fil-policies mela hemmhekk inkunu qegħdin verament nilħqu l-għan tar-riċerka.

X'inhuma l-aspirazzjonijiet tiegħek?

Bħalissa li nlesti l-PhD.

Però għandi aspirazzjonijiet oħra ovvjament, bħal li nkompli nippubblika r-riċerka tiegħi f'peer reviewed journals.

Liema kwistjonijiet tħoss li l-aktar hemm bżonn li nqajmu kuxjenza dwarhom?

Nemmen li l-għarfien huwa importanti ħafna.

L-għarfien jgħinek tifhem iktar, jgħinek tempatizza iktar u jgħinek iġġib bidliet f'ħajtek u f'ħajjet ħaddieħor.

Il-kwistjoni tal-ugwaljanza bejn is-sessi nemmen li tibqa' importanti.

Għalkemm għamilna avvanzi kbar, xi kultant inħoss li xort għad hawn element ta' patrijarkiżmu.

Il-vjolenza domestika fuq in-nisa hija effett ta' dan u allura nemmen li għad għandna bżonn nibqgħu nitkellmu fuq dan is-suġġett, iktar u iktar meta din tolqot gruppi ta' nisa li huma f'minorità bħan-nisa b'diżabilità.

Suġġett ieħor li għandna nkomplu nitkellmu fuqu huwa s-saħħa mentali.

Inħoss li xorta għad hawn stigma kbira mdawwra madwar dan is-suġġett.

U ovvjament bħala mara b'diżabilità, inħoss li għad għandna nkomplu nitkellmu dwar l-aċċessibilità għal kulħadd u kif il-persuni b'diżabilità huma wkoll konsumaturi u għalhekk għandhom ikollhom aċċess ugwali daqs ħaddieħor.

X'tixtieq li twassal permezz tal-kontribuzzjoni tiegħek fuq skoperta.net?

L-għan tal-kontribuzzjonijiet tiegħi huwa li effettivament nqajjem kuxjenza dwar dak li semmejt hawn fuq biex inkomplu noħolqu għarfien dwar suġġetti li forsi jkunu 'l bogħod mir-realtà li wieħed ikun qed jgħix fiha.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Clive u Claire Piscopo Għaddew biss ftit ġimgħat mill-ġurnata taż-żwieġ tagħkom.

Kif qed tħossukom?

CLAIRE : Jien personalment qed inħossni relieved li għadda kollox b'wiċċ il-ġid.

Is-sitwazzjoni tal-Covid m'għamlithiex faċli, anzi żiedet l-istress.

Però inħossni ferħana li rnexxa kollox u li rnexxilna nidħlu għas-sagrament taż-żwieġ kif xtaqna.

CLIVE : Tajjeb ħafna!

Naħseb kull tieġ iġib miegħu ħafna stress imma, kif tistgħu timmaġinaw, il-pandemija ikkumplikatilna l-affarijiet u l-loġistika mhux ħażin.

L-ikbar biża' tagħna kienet li xi ħadd minna jew mill-familja jew ħbieb jimrad jew jispiċċa kwarantina … allura issa nħossni tajjeb ħafna li għadda kollox b'wiċċ il-ġid.

Ritratt meħud minn Kitz Klikz

Qiegħdin ngħixu f'ċirkostanzi partikolari minħabba l-pandemija, kellkom biża' li jkollkom tipposponu?

Minkejja kollox, kif kienet din il-ġurnata għalikom?

CLAIRE : Il-biża' dejjem hemm kienet u kien hemm drabi li ippjanajna plan B. Però aħna ma ħallejniex Il-pandemija taqtagħlna qalbna, u kieku ma stajniex nagħmlu t-tieġ minħabba ċ-ċirkostanzi, xorta konna niżżewġu fid-data li kellna f'moħħna, li kienet is-7 ta' Diċembru, għaliex għalkemm it-tieġ huwa xi ħaġa sabiħa ħafna, l-iktar ħaġa importanti għalija u għal Clive kienet ir-relazzjoni tagħna u l-pass li se nagħmlu.

CLIVE : Il-ġurnata taż-żwieġ se nibqgħu niftakruha għal ħajjitna!

Qattgħajniha mal-familja u l-ħbieb tagħna l-iktar viċin tagħna.

U fuq kollox dħakna ħafna u gawdejna kull mument!

Kif iltqajtu?

CLIVE: Jien u Claire iltqajna f'kuntest teatrali.

Imbagħad konna noħorġu fl-istess grupp ta' ħbieb.

L-ewwel date tagħna kien il-film 'A Star is Born'.

Għad għandi l-biljetti tal-film!

Imbagħad, kif jgħidu l-Ingliżi, the rest is history 😊

Xi tpoġġu fiċ-ċentru tar-relazzjoni tagħkom?

CLIVE : Il-kommunikazzjoni.

Li npoġġu lil xulxin l-ewwel prijorità.

Li nisimgħu lil xulxin.

CLAIRE : Rispett u kommunikazzjoni.

X'differenza tagħmlu fil-ħajja ta' xulxin?

CLAIRE : Clive huwa l-blata soda tieghi.

Miegħu nitkellem, nieħu pariri u nafdah.

Hu għamel differenza kbira f'ħajti speċjalment meta sirt nafu.

Dak iż-żmien kont għaddejja minn żmien partikolari u Clive, li huwa persuna caring ħafna, għeni, semagħni u kien hemm għalija.

CLIVE : Claire kompliet issebbaħ il-ħajja tiegħi.

Fiha sibt persuna ma' min naqsam ħajti u li nħobb ħafna.

Il-mumenti ta' bejnietna – sew jekk morna nimxu ximkien għall-kwiet jew jirnexxielna naraw film flimkien jew meta nsajru flimkien – huma mumenti kwieti u sempliċi.

Imma la nkun qiegħed magħħa, inkun kuntent.

Ritratt meħud minn Kitz Klikz

X'jogħġobkom l-aktar f'xulxin?

CLIVE : Claire hija persuna sensittiva li tħoss ħafna għal ta' madwarha.

Infatti tinkwieta ħafna għall-ħaddieħor u dejjem tispiċċa toħroġ minn triqitha biex tara lil kulħadd ferħan.

Qalbha tajba ħafna, ġeneruża, u fuq kollox l-ikbar ħabiba tiegħi.

Nafdaha b'għajnejja magħluqa, nieħu gost nitkellem magħha.

Nitkellem fuq kollox miegħu u kapaċi jaqrali x'hemm f'mohhi u f'qalbi mingħajr ma ngħidlu.

Clive huwa bniedem matur ħafna u responsabbli.

Huwa l-ikbar ħabib tiegħi u nafdah f'kollox.

F'argument li jkollu kulħadd, min minnkom iċedi l-ewwel?

CLAIRE : Ġeneralment Clive.

Jien neħodhom ftit bi kbar allura jkolli bżonn il-ħin tiegħi.

Clive jgħaddilu ħafna aktar malajr.

Ġratilkom xi praspura jew xi ħaġa partikolari waqt il-preparamenti tagħkom għat-tieġ, jew saħansitra f'dik il-ġurnata stess?

CLIVE : Il-fatt li konna mdawwrin bil-ħbieb u l-familja tfisser li dħakna ħafna.

Wara t-tieġ, meta erġajna lura d-dar nirrealizza wkoll li l-għeżież sħabi tal-grooms team kienu bidlu l-pożizzjonijiet tal-pasturi li kelli fil-presepju.

Ngħidlek din biss: pasturi, ngħaġ u pożizzjonijiet xejn xierqa bejn il-pasturi u n-ngħaġ 😊

CLAIRE : Meta ġejt biex niftaħ ix-xampanja għal tikka ma mlejtx lil kulħadd għax għalkemm ma kontx ixxejkjajtu sploda b'ħafna iktar saħħa milli immaġinajna!

Kif qattajtu l-ewwel Milied tagħkom bħala koppja miżżewġa?

CLIVE u CLAIRE : Irrispettajna l-miżuri u segwejna l-istruzzjonijiet tal-awtoritajiet tas-saħħa.

Għalhekk iċċelebrajnih mal-familja immedjata tagħna minħabba li niltaqgħu kuljum.

Kien Milied kwiet ħdejn is-soltu imma ma kienx Milied inqas sabiħ.

Hemm xi kurżitajiet oħrajn dwarkom li tridu taqsmu magħna?

CLAIRE : Jien nibża' ħafna ħafna imma ħafna mill-wirdien.

Inħobb norqod bil-fan, sajf u xitwa allavolja persuna li nħoss ħafna bard 😊

CLIVE : Inħobb ħafna l-kotba u l-annimali, speċjalment il-klieb.

Ma nħobbx inqum kmieni u nippreferi nikteb u naħdem fit-tard.

Ritratt meħud minn Kitz Klikz

X'inhuma l-pjanijiet tagħkom minn issa 'l quddiem?

CLIVE u CLAIRE : Li nimxu l-bqija ta' ħajjitna id f'id u pass, pass.

Forsi tinstema' kemxejn romantika din l-idea imma din is-sentenza nfakkaruha lilna nfusna kuljum.

Importanti li l-ħajja tgħixha ġurnata b'ġurnata, pass wara l-ieħor.

U fl-iktar mumenti diffiċli tiftakar li flimkien man-nies li tħobb, il-ħajja hi ħafna isbaħ.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Peppi Azzopardi F'Novembru li għadda Peppi rebaħ wieħed mill-aktar unuri prestiġjużi fil- Malta Journalism Awards , dak tal-Gold Award, li kien ippreżentat mill-President Emeritus l-E.T Marie-Louise Coleiro Preca.

Xarabank, x'kien u għadu jfisser għalik?

Xarabank illum ifisser Xarabank iktar ħieles, l-aktar mir-regoli ta' bilanċ marid ordnat mill-Awtorità tax Xandir.

X'taħseb li kienet ir-raġuni li Xarabank baqa' tant popolari u segwit inkluż minn dawk li ma kinux jaqblu mal-mod ta' kif kont tmexxi l-programm?

Programm li jikkomunika irid iqanqal imħabba minn uħud u stmerija minn oħrajn.

Sakemm iqanqal emozzjoni jibqa' relevanti u popolari.

Meta ma jqanqal xejn ikun qed ifalli.

Xarabank jibqa' jqanqal diskussjoni għax ma jibżax jieħu pożizzjoni speċjalment kontra l-inġustizzji u t-tbatija.

Xi wħud kienu jsostnu li kellek xi aġenda jew li b'xi mod kont tipprova tinfluwenza d-diskussjoni skont l-opinjoni personali tiegħek.

Xi twieġeb għal dan?

Iva kelli u għandi aġenda.

Xarabank dejjem kien favur iż-żgħir, favur il-minoranzi, favur il-ħaddiema, favur li nkunu membri fl-Unjoni Ewropea, favur id-divorzju, favur iż-żwieġ tal-gays, favur id-drittijiet ta' ħutna l-immigranti, favur id-drittijiet tal-ħabsin u kontra l-qtil ta' trabi f'ġuf ommhom.

Għaddew xhur minn meta twaqqaf Xarabank.

Ovvjament wara 25 sena, kien parti kbira minn ħajtek.

Kif tiddeskrivi ħajtek mingħajr Xarabank?

Xarabank għadu hawn imma mhux kull ġimgħa.

Inħossni aktar liberu li nagħmel proġetti oħra fosthom li nikteb it-teleserje politiku bl-isem ta' Kastilja.

Minkejja li twaqqaf, żammejtu s-suċċess u r-rispons bil-programmi u l-filmati li saru online.

Hemm ħsieb li jitkompla online?

Iwa qed isir online imma mhux kull ġimgħa.

Proġett flimkien ma' Lovin Malta.

Waħda mill-agħar esperjenzi ta' ħajtek, u waħda mill-isbaħ. ..

L-agħar esperjenza ta' ħajti meta għal xi żmien jien u marti Mandy konna mifrudin.

Waħda mill-isbaħ esperjenzi meta Mandy ġiet lura u sal-lum għadna ninħabba qisna qegħdin fil-honeymoon.

Tisħaq ħafna li wieħed għandu jaħfer lil min jagħmillu d-deni u dan tgħixu int stess fil-prattika, iżda kemm hi faċli li tagħmel dan?

Kif jirnexxilek taħfer lil min sfaċċatament jipprova jkissrek?

Diffiċli ħafna biex taħfer u diffiċli aktar biex tħobb lil min jagħmillek il-ħsara u kważi impossibli li mhux biss tħobbu imma tgħinu mingħajr ma jkun jaf biex ma tumiljahx.

Mhijiex faċli imma possibbli.

Illum jien qed jirnexxili grazzi għal Ġesù Kristu.

Xi jweġġgħak l-aktar u x'jirrabjak l-aktar?

Huma ħafna d-drabi li titkellem dwar xi kwistjoni li tkun għaddejja fil-pajjiż u tiġi interpretat ħażin.

Ikun hemm ukoll min iżid u jżejjen ma' li tkun għidt.

Ovvjament hija xi ħaġa li nimmaġina li drajt sew s'issa, iżda tħoss li taffetwak xi ftit?

Jien ngħid l-affarijiet kif narahom jien u noħloq diskussjoni.

Qatt ma ngħid xi ħaġa li ma nemminx b'ruħi u b'ġismi kollu.

X'kien wieħed mill-aktar ġesti ġenwini li qatt irċevejt?

L-iktar ġesti li jbikkuni huma ittri, messaġġi, telefonati, jgħiduli "grazzi" li nkun dħalt għalihom u iġġelidt magħhom l-inġustizzji li jkunu għaddejjin minnhom.

Nibki ħafna.

X'jagħtik l-aktar ferħ f'ħajtek?

L-iktar li nieħu gost id-dar mal-familja.

Inkun fil-ġenna tal-art.

Int persuna tolleranti ħafna, iżda hemm xi ħaga li żgur li ma tittollera qatt?

Il-kelma tolleranti iddejjaqni.

Jien m'għandi dritt nittollera lil ħadd, m'għandi dritt naċċetta lil ħadd.

M'għandix rasi kbira li naħseb li nista' nittolera u naċċetta, x'kull waħda wkoll!

Xi tfisser l-imħabba għalik?

L-imħabba veru mhix lejn ommok, oħtok , ibnek jew martek imma lejn dak jew dik li ma tafhomx u li tħoss it-tbatija tagħhom waqt li ħallejnihom jgħerqu…

Mandy u Xandru, xi jfissru għalik?

Mandy u Xandru għalija jfissru tliet kelmiet.

Nixtieq nagħmel tattoo MMMM li tfisser Mandy Mara Mimlija Mħabba imma t-tattoos fuqi ma jogħġbunix.

Kif kienet it-tfulija tiegħek?

Żgur kienet aħjar minn dak it-tifel li ta' 12-il sena kien ikun imġiegħel itaqqab lil missieru bl-eroina.

Għalhekk nagħżel li ma nikkundannax.

Liema kwistjonijiet li jitqiesu bħal taboo taħseb li hemm bżonn li nqajmu aktar kuxjenza dwarhom?

Is-sex workers għal persuni b'diżabilità, ma nifhimx kif din id-diskussjoni tibqa' moħbija u meta għamilniha f'Xarabank qajmet agħa propju għax iddiskutejniha.

Ma nħossninx komdu niddiskuti l-abort għax inħossni qisni qed niddiskuti l-qtil pre meditat bħala alternattiva…

Jekk ikollok tmur lura fiż-żmien, tbiddel xi ħaġa minn dak li għamilt matul ħajtek?

Ma nafx għax qatt ma nħares lura jien.

Wieħed mill-aktar mumenti imbarazzanti li qatt kellek…

Meta ktibt messaġġ senswali ħafna lil Mandy u bi żball bgħattu lil Ministru li qabel kont qed nikkomunika miegħu fuq programm.

Għandek xi ħolma li tixtieq twettaq, u li s'issa qatt ma kellek iċ-ċans li taħdem fuqha?

Nixtieq inwettaq il-proġett li l-immigranti b'mod volontarju jkunu jgħixu magħna għal perjodu ta' żmien u l-iskema Adopt a Prisoner li erġajt qed naħdem fuqha sew biex titwettaq.

Hemm xi ħaġa li s'issa għadek qatt m'għidtha fil-pubbliku u tixtieq taqsamha magħna?

Qed nagħmel id-dieta u m'iniex nirqaq għax qed niekol bil-moħbi u nkompli nitnejjek bija nnifsi.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Jien mill-Kalkara, għandi 52 sena, iż-żgħira fost erba' aħwa, miżżewġa lil Vince Micallef Pulè għal dawn l-aħħar 26 sena u għandna tifla jisimha Kristina li għandha 19-il sena.

Għandna kelb Yorkie li jismu Thor u huwa l-mimmi t'għajnejna.

Għandi għal qalbi ħafna l-ferħ tal-maħbubin tiegħi u l-ftit ħbieb li nqishom bħala familja.

Inħobb insajjar u meta jkun possibbli nlaqqa' l-familja u l-ħbieb għall-ikel.

Inħobb naqra, speċjalment History Fiction Novels, inħobb il-mużika speċjalment il-mużika ta' Elton John, Queen, Dire Straits u anke Zucchero u l-mużika Taljana.

Inħobb ħafna l-baħar u meta jkun possibbli s-safar mal-familja tiegħi.

Ilni naħdem fl-Uffiċċju tal-President minn April tal-1994 u fl-2009 ingħatajt l-inkarigu li namminstra l-Malta Community Chest Fund li hija l-fondazzjoni ta' karità tal-President ta' Malta.

X'inhu eżattament xogħlok?

Jien naħdem bħala Manager fl-Uffiċċju tal-Community Chest Fund, il-Palazz, Valletta.

Xogħli hu li nara li t-talbiet li jagħmlu n-nies mal-MCCF jiġu ipproċessati u evalwati kif suppost.

Qegħdin tim ta' ħdax-il persuna u x-xogħol ma jieqafx.

Jien nieħu ħsieb il-każijiet mediċi li jvarjaw bejn talbiet għall-aktar mediċina bażika u talbiet għal mediċina l-aktar avvanzata u ġdida fis-suq.

Nieħu ħsieb ukoll każijiet ta' pazjenti li jintbagħtu barra minn Malta biex jirċievu l-kura u każijiet ta' talbiet ta' persuni b'abbiltajiet differenti, bħal tagħmir speċjalizzat għalihom u anke terapiji varji.

Għidilna dwar l-irwol tiegħek fl-Istrina.

Kemm ilek involuta?

U xi jfisser għalik dan l-irwol?

Fl-Istrina xogħli hu li nieħu ħsieb dak kollu li għandu x'jaqsam mall-pazjenti li jkunu ġew megħjuna mill-MCCF matul is-snin sabiex jaqsmu l-esperjenzi tagħhom.

Ilni nvoluta fl-Istrina għal dawn l-aħħar 20 sena.

Dan ir-rwol huwa impenjattiv, iżda ta' sodisfazzjon kbir.

Jien narah bħala l-premjazzjoni ta' snin ta' xogħol, għożża u attenzjoni lejn il-pazjenti maħbubin tagħna.

Naturalment il-ġimgħat ta' qabel l-Istrina huma impenjattivi ħafna u l-ġranet huma twal; madanakollu nħossni onorata li nifforma parti minn dan il-proġett, li tista' tgħid sar istituzzjoni nazzjonali fuq bażi annwali, xprunata mill-E.T. il-President ta' Malta u s-Sinjura Vella, li ġġib lil kulħadd flimkien biex jgħin lill-marid, lill-batut, lill-fqir u lill-emarġinat.

L-importanza tal-Istrina hija kruċjali matul is-sena kollha.

Għidilna ftit għaliex hija daqstant importanti u kif jinqasmu l-fondi kollha miġbura?

Is-suċċess tal-Istrina jfisser li se tkun tista' tgħin lin-nies li jiġu bżonnha.

Huwa l-qofol ta' dak kollu li aħna naħdmu għalih.

Jekk l-Istrina ma tkunx suċċess, ma nkunux nistgħu nkomplu u hija għal din ir-raġuni li aħna nieħdu daqstant xogħol biex infiehmu lill-Maltin u l-Għawdxin kollha l-flus li huma jkunu taw bid-donazzjonijiet tagħhom fejn ikunu marru u għalfejn għad hemm bżonn tal-għajnuna tagħhom.

Kull talba li tidħol għall-għajnuna, żgħira jew kbira, tiġi evalwata minn Units speċifiċi.

F'dawn il-Units hemm nies esperti fil-qasam rispettiv tagħhom, bħal konsulenti mediċi, persuni bi snin twal ta' esperjenza fit-tmexxija medika, persuni b'esperjenza ma' pazjenti li jsiefru barra minn Malta għall-kura, professjonisti oħra, bħal accountants u social workers u nies li ħadmu f'setturi relatati mat-talbiet li nirċievu.

Kull każ jiġi evalwat, naraw it-talba hijiex ġenwina u jekk ingħatatx l-istess għajnuna qabel.

Ikun hemm każijiet li jkollom jiġu riferuti lil aġenziji oħra, bħal persuni b'mard mentali, jew persuni b'vizzju tad-droga, jew vittmi ta' użura.

Il-Units imbagħad jiddeċiedu jekk it-talba timmeritax l-għajnuna u minn hemm jiġi deċiż l-għajnuna kemm se tkun u f'xi każi għal kemm tul ta' żmien.

Rajt xi tip ta' bidliet minn kemm ilek involuta?

It-talbiet huma varji u jinbidlu, speċjalment fejn tidħol il-kura tal-kimoterapija speċjalizzata.

Il-qasam tal-mediċina tal-Onkoloġija jiżviluppa b'pass mgħaġġel, u dik il-kimoterapija li tliet snin ilu kienet ikkunsidrata bħala l-wonder drug illum diġà saret qadima.

Dawn l-aħħar snin impjegajna social workers magħna li x-xogħol tagħhom huwa li jagħmlu l-visti fid-djar u jiltaqgħu mal-applikanti li jkunu għamlu talbiet relatati mal-għajnuna bażika, bħal ikel, affarijiet bażiċi tad-dar u li huma relatati ma' faqar.

Is-social workers jidħlu fil-fond ma' kull persuna.

F'din il-parti ta' xogħolna naraw u mmissu ma' sitwazzjonijiet ta' tbatija, li ħafna drabi tinżamm mistura u siekta minħabba l-mistħija u l-istigma li ġġib magħha.

Kif jintgħażlu l-persuni biex jirrakkontaw l-istorja tagħhom fil-filmati li jintwerew waqt l-Istrina?

Ħafna drabi meta nibda nsir naf dawn il-familji, f'qalbi ngħid, li kieku dawn jirrakkontaw minn xiex għaddew u għadhom għaddejjin, żgur li l-poplu Malti se jieqaf u jirrealizza x'għajnuna sabu bid-donazzjonijiet li jkunu taw.

Ikun hemm pazjenti li huma stess joffru minn jeddhom li jitkellmu dwar l-esperjenza tagħhom u jkun hemm oħrajn li nistaqsuhom aħna.

Naturalment ikun hemm min jgħidlek li ma jħossux kapaċi jitkellem, jew ġieli li jixtiequ iżda minħabba ċerti ċirkostanzi ma jkunux jistgħu.

Aħna niltaqgħu magħhom, nitkellmu magħhom u huma jirrakkontaw l-istorja tagħhom, dwar l-MCCF u l-għajnuna li sabu, it-tama u l-wens li sabu fil-mumenti koroħ u kemm dan kollu kien kruċjali għalihom.

Stejjer li jinvolvu t-tfal l-ewwel jiġu riferuti lill-Aġenzija Sapport, fejn professjonisti mill-Aġenzija jiltaqgħu u jitkellmu mat-tfal u l-ġenituri tagħhom u ssir valutazzjoni, li abbażi tagħha, l-Aġenzija Sapport tagħti l-parir tagħha jekk għandhiex issir intervista jew le.

Ġieli kien hemm każijiet fejn wara li dawn il-professjonisti tkellmu mal-persuni involuti, ingħatajna l-parir sabiex intervista ma ssirx.

Aħna dejjem nimxu mal-parir li jkun ingħatalna mingħajr ebda mistoqsijiet.

Taħseb li kieku ma jkunx hemm filmati ta' stejjer, jinġabru inqas flus?

Jiena konvinta li meta wieħed jisma' rakkont ħaj minn persuna li għaddiet minn mard, li kellha tmur tgħix barra minn Malta ġieli għal snin sħaħ, li kellha tħalli l-familtha warajha u tmur għall-kura f'post il-bogħod bla familja u ħbieb, fejn l-ispejjeż tant kienu kbar u li kieku ma sabitx l-għajnuna ma kienx ikun possibbli għaliha, dak li jkun jieqaf u jaħseb u jibda jara perspettiva oħra tal-ħajja li għalkemm mimlija bi tbatija kbira u qtiegħ il-qalb, permezz tal-Istrina jsib l-opportunità li jagħmel differenza għalihom .

Jien nemmen li l-istejjer umani ta' dawn in-nies li jkunu għaddew u missew ma' dawn it-traġedji huma xiehda ħajja ta' dak kollu li hi l-Istrina.

Jien nista' ndum nikteb s'għada l-istejjer li ltqajt magħhom dawn is-snin li ilni naħdem hawn, stejjer li għalkemm familjari magħhom xorta nsib lili nnifsi bid-dmugħ nieżel ma' wiċċi, jew nistenbaħ f'nofs ta' lejl ninkwieta fuqhom.

Iżda meta tisma' lil dik il-mara tgħidlek hi stess x'fissret għaliha l-għajnuna li sabet mill-MCCF, meta kellha ssiefer ma żewġha ta' 32 sena, tħalli tifla ta' 4 snin warajha Malta m'ommha, b'loan fuq id-dar, kellha tieqaf taħdem b'żewġha marid u mingħajr dħul minn imkien, iżda bl-għajnuna tal-MCCF setgħet tkun mar-raġel tagħha għal 9 xhur sħaħ mingħajr ma kellha qatt tinkwieta biex se tgħix; naħseb li dik ix-xiehda ta' solidarjetà ħadd m'hu kapaċi itiha daqs dik il-mara.

Ma taħsibx li l-maġġoranza tal-poplu dara jimmotiva ruħu biex jagħti donazzjoni bil-mentalità tal-"miskin" u "jaħasra"?

Fl-opinjoni tiegħi aħna qatt m' għandna nħarsu lejn xi ħadd bħala 'miskin' jew 'jaħasra'.

Jien inħares lejn dawn ir-realtajiet b'mod aktar altruist u pożittiv; ejjew ngħinu lil dik il-familja li għandha tifel marid għax aħna għall-grazzja t'Alla f'saħħitna u m'hemm xejn isbaħ fid-dinja li tgħin mingħajr ma tippretendi xi ħaġa lura.

Dak is-sabiħ tal-Istrina, eluf ta' nies jagħtu d-donazzjonijiet tagħhom għax jemmnu li dik id-donazzjoni se ssarraf f'tama u f'għajnuna tanġibbli.

Evidentament il-pandemija ħolqot sfidi kbar għal kulħadd speċjalment għal dawk li huma aktar fil-bżonn minn oħrajn.

X'diffikultajiet l-aktar li jkollkom tiffaċċjaw minħabba l-pandemija?

Il-Pandemija biddlet ħafna affarijiet, anke fl-operat tagħna ta' kuljum mal-pazjenti li jiġu jitolbu l-għajuna.

L-aktar parti li inħobb f'xogħli huwa r-rapport li nibni mal-pazjenti tagħna li jkollhom bżonn l-għajnuna.

Ħafna drabi tgħanniqa ta' kuraġġ jew sempliċement li pazjent iżżomlu idejh u ma tlissinx kelma – għax ħafna drabi fit-tbatija l-kliem mistħoqq tant hu diffiċli ssibu u nemmen li anke l-preżenza biss li biha l-pazjent iħossu li inti qed tagħti kasu – huma dak kollu li tista' tagħti.

Allura hija ta' dwejjaq li dawn il-laqgħat importanti kellhom jinbidlu.

Sfortunatament, issa qed nara l-pazjenti minn wara l-perspex, bil-maskra u bir-restrizzjonijiet.

Madanakollu; xorta għadna hemm ghalihom u għalkemm mhux l-istess ħaġa u nimmisjaha, it-teknoloġija moderna għenet ukoll biex jinżamm il-kuntatt.

Iżda l-Pandemija sfortunatament ġabet sitwazzjoni li qatt ma rajna bħalha.

Il-pazjenti qed isofru solitudni kbira, u solitudni li qatt ma ħlomna li b'xi mod setgħet tkun possibbli.

Ħafna drabi minħabba l-Pandemija ma jistgħux jidħlu qraba fl-isptarijiet u l-pazjenti qed jgħaddu ħafna ħin waħedhom.

Il-bniedem meta jkun waħdu għandu t-tendenza li jhewden u jinkwieta aktar u jimtela bl-ansjetà.

Minħabba l-kwarantina imposta, ħafna mill-pazjenti li qed jintbagħtu għall-kura barra minn Malta qed jispiċċaw ikollhom jivvjaġġaw waħedhom u qabel ma tibda l-kura jew isir l-intervent iridu jagħmlu ħmistax-il ġurnata kwarantina, jew inkella min imur magħhom ikun hemm għall-vjaġġ biss għax l-isptar ma jkunx jista' jidħol.

Nittamaw li din is-sitwazzjoni tgħaddi kemm jista' jkun malajr għal dawn il-pazjenti tagħna.

Bla dubju, kull storja li tiltaqa' magħha tħalli impatt, iżda liema huma dawk li l-aktar ħallew impatt fuqek personali?

Il-biċċa l-kbira tal-istejjer iħallu impatt fuqi.

Ħafna minn dawn in-nies issa saru ħbieb tiegħi u parti mill-familja estiża.

Jiena nemmen li l-mard fuq it-tfal bidilni.

Ma tistax ma tinbidilx meta tara ġmiel ta' tifel ta' ħames snin li l-ħajja qasira tiegħu aktar għexha fi sptarijiet milli d-dar.

Ma tibqax tagħti każ affarijiet li huma frivoli.

Li tipprova ittaffilom ftit minn din it-tbatija ssir il-prijorità ta' ħajtek.

Naħseb li hi impossibli li wieħed imiss ma' dawn it-traġedji u ma jinbidilx.

Wieħed mill-aktar każijiet li baqa' stampat f'moħħi hu ta' ġuvni li qabel ma marad, hu u l-għarusa tiegħu kellhom id-data u l-preparamenti tat-tieġ lesti, iżda kellhom jipposponuhom minħabba li kellu jintbagħat b'urġenza għal kura f'Londra.

Eventwalment ingħata l-aħbar li ma tantx seta' jsir wisq.

Ftit tal-ġranet wara nirċievi l-invit għat-tieġ tagħhom.

Kien tieġ żgħir ħafna u meta taw il-wegħdiet lil xulxin, fil-parti tal-wiegħda ta' fedeltà fil-mard u fis-saħħa, hu nfaqa' jolfoq u aħna kollha kemm aħna preżenti bkejna miegħu, għax konna nafu t-toqol ta' dik il-wiegħda; iżda xorta kien tieġ mimli ferħ u mħabba.

It-tieġ kien f'Diċembru u f'Lulju ta' wara, dan il-pazjent ħalliena.

Għalkemm kien marid, xorta kien kapaċi jfittex il-ferħ u kien pożittiv.

Kif tipprepara lilek innifsek mentalment biex jirnexxilek tagħti dak kollu li tista'?

M'hemmx manwal jew xi mod maġiku kif tagħmlu dan ix-xogħol, iżda għalija hija sempliċi ħafna.

Dejjem ngħid lili nnifsi: Kieku kien xi ħadd mill-familja tiegħi li għaddej minn dan l-inkwiet, jien x'inkun nixtieq?

Mhux min jieqaf miegħi, joffrili spalla li nista' nistrieħ fuqha u s-sapport?

U dan il-ħsieb jgħinni biex fil-marid nara lil ħija jew lil oħti.

Fattur importanti ħafna għalija hu li nkun ippreparata spiritwalment ukoll.

M'jienx qaddisa, żgur li le, iżda konvinta illi li kieku jien m'għandix il-fidi u l-imħabba t'Alla f'qalbi, dan ix-xogħol ma jirnexxilix nagħmlu.

X'inhu l-messaġġ tiegħek lill-pubbliku Malti u Għawdxi?

Aħna poplu li ħafna drabi mehdijin nargumentaw…. fuq il-politika, fuq il-festi, fuq il-futbol, xi kultant kważi nivvintaw fuq xiex se nqajmu polemika; iżda fejn tidħol is-soliderjatà lejn ħutna qatt ma niddiżappuntaw lil xulxin; u jekk nibqgħu inżommu f'moħħna u f'qalbna li permezz tal-għajuna tagħna lkoll kapaċi nagħmlu d-differenza, żgur li se nibqgħu inkunu hemm għal xulxin.

Poplu żgħir, iżda b'qalb kbira li kapaċi jwarrab kull differenza u jkun solidari.

X'għandu jagħmel wieħed li jeħtieġ l-għajnuna tagħkom?

L-uffiċċju tagħna li jinsab il-Palazz il-Belt, normalment ikun miftuħ għall-pubbliku kull nhar ta' Tnejn u Erbgħa filgħodu, fejn it-tim kollu jkun qiegħed jilqa' l-pubbliku li jiġi jżurna.

Nitkellmu man-nies u niggwidawhom skont il-mistoqsijiet tagħhom.

Minħabba l-pandemija bħalissa hemm min jippreferi li ma jiġix, iżda xorta jista' jew iċempel 22053500, jew jibgħat email fuq mccf@gov.mt bit-talba tiegħu u aħna imbagħad nagħmlu kuntatt miegħu u niggwidawh skont il-każ.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Għandek bżonn (għal bejn 4 u 6 persuni): 800g għaġin Paccheri 400g kapuljat tal-ħaruf Mgħarfa żejt taż-żebbuġa Basla mdaqsa mqatta' rqiqa Karrotta mqatta' rqiqa Zokk ta' karfusa mqatta' rqiq 2 kuċċarini kosbor midħun

Kuċċarina min kull wieħed min dawn li ġejjin – bużbież, kemmun, klin, sagħtar. paprika milli jaħraq, bżar, u melħ

Mgħarfa kunserva

3 tadamiet kbar imqatta'

Bott tadam imqatta'.

100ml kikkra nbid aħmar

300ml stokk tat-tiġieġ

Mgħarfa butir

Żewġ imgħaref nagħniegħ frisk imqatta' rqiq

100g irkotta

Saħħan iż-żejt ġo taġen fond jew kazzola.

Żid il-basla, karrotta, u z-zokk tal-karfusa u aqlihom għal ftit minuti sakemm jirtabu.

Żid il-ħaruf u l-ħwawar kollha u sajjar fuq nar baxx sakemm il-kapuljat jieħu ftit kulur u jinxef il-likwidu kollu.

Żid l-inbid u erġa' tektek bil-mod sakemm ma jibqax likwidu.

Żid it-tadam il-frisk u tal-bott, l-istokk, u l-kunserva.

Ħawwad sewwa u kif jiftaħ jgħali, baxxi n-nar u ħallih itektek għal madwar 30 minuta.

Tih taħwida qisu kull għaxar minuti.

Sadanittant, għalli il misħun u kif jgħali sajjar il-paccheri skont il-ħin fuq il-pakkett.

Kif isiru saffihom, però titfax ilma kiesaħ fuqhom.

Ħawwad magħhom mgħarfa butir, u eżatt wara itfa l-għaġin kollu fiz- zalza.

Tektek u ħawwad fuq nara baxx ghal ftit minuti, sakemm tara li l-għaġin hu miksi biz zalza.

Servi b'mgħarfa rkotta mħallta man-nagħniegħ l-imqatta' fuq kull platt.

L-ikla t-tajba 🙂

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Il-Kreatura tal-Bir huwa l-ewwel ktieb minn sensiela ġdida ta' Simon Bartolo.

Hija storja li tgħaqqad fiha kemm elementi makabri kif ukoll umoristiċi.

Tinvolvi l-familja Borg, li jibdew bħala erbgħa – omm, missier u żewġt itfal – u jispiċċaw tmienja meta jaslu z-zijiet u n-nanna.

Nies kemmxejn strambi jkunu dawn.

Hemm ritratt ta' kull waħda u wieħed minnhom impinġijin fuq in-naħa ta' ġewwa tal-qoxra tal-ktieb.

Din il-familja tiġi attakkata vjolentament mill-Imħalla, kreatura li normalment tgħix fl-ilma frisk tal-bjar imma li għal xi raġuni li niskopru aħna u naqraw il-ktieb, tagħmel eċċezzjoni għax toħroġ mill-bir biex tħebb għall-din il-familja.

Apparti l-Imħalla, tant hemm kreaturi oħra li għad irridu niskopru f'dawn il-kotba, li s-sensiela jisimha "Ruxxmata Kreaturi".

Lil Simon Bartolo niftakruh minn sensiela oħra ta' kotba għat-tfal – It- Triloġija tal-Fiddien – li huwa kiteb flimkien ma' Loranne Vella.

F'dik it-Triloġija kien hemm kreaturi oħrajn, differenti minn dawn.

Hu jistqarr li għalkemm jibża', xorta jħobb ħafna jikteb dwar il-kreaturi.

L-istejjer tiegħu jagħtihom ukoll laqta ċajtiera għax inkella jiġu wisq tal-biża' u ma jkunx jista' jorqod billejl!

Ippubblika kotba oħra bħal, Kważi Kważi lil Tamara Nżommuha , Kliem ir-Riħ , Deformity , u Il-Leġġenda ta' Robin Hood u Marian .

Jikteb ukoll id-drammi tat-teatru, kemm għat-tfal kif ukoll għall-adulti.

Fil-fatt lil Simon dejjem jikteb issibu, jew inkella jkun qed jaħseb dwar xiex se jikteb.


Spjegazzjoni ta' Maskne Bħal kull ċittadin tajjeb xtrajt maskra biex tgħatti wiċċek u tilbisha f'postijiet pubbliċi.

Int tikkontribwixxi b'mod effettiv għas-sigurtà ta' kulħadd.

Biss issa, għal dawn l-aħħar ġimgħat, kont qed tara aktar u aktar akne (ponot) jiżviluppaw fuq il-ġilda tiegħek… kumbinazzjoni?

L-anqas xejn!

Huwa msejjaħ 'maskne' il-kelma 'maskra' u 'akne' magħqudin flimkien.

Spjegazzjoni:

Frizzjoni tal-ġilda

Il-kawża ewlenija ta' dan il-fenominu 'maskne' hija pjuttost sempliċi; il-frizzjoni mekkanika kostanti tal-maskra fuq il-ġilda tiritha l-epiderme u ssodd il-pori.

Barra minn hekk, il-film idrolipidiku (hydrolipidic film) li jipproteġi l-ġilda – magħmul mill-ilma u s-sebum jitħassar minħabba din il-frizzjoni kostanti.

Dan il-fenomenu mhux ġdid; ħafna drabi jinstab fl-isportivi u n-nisa li jilbsu tagħmir protettiv jew elmi għal ħafna sigħat, jew fuq il-geddum tal-vjolinisti.

Iż-żoni koperti minn maskra, bħall-imnieħer, il-geddum, il-ħaddejn u l-kontorn tax-xufftejn, huma art fertili għall-batterji responsabbli għal irritazzjoni, ħmura jew flair-ups tal-akne.

Minbarra li jkollok tilbes maskra, l-istaġun ma jgħinx.

Is-sħana tas-sajf mhux faċli iżda xorta mhux skuża biex il-maskra ma tintlibisx.

Sfortunatament bis-sħana l-ġilda irritata tmur għal agħar peress li ngħerqu aktar mis-soltu.

L-umdità tibqa' maqbuda taħt il-maskra iżda l-ġilda tiegħek tifga u ssir aktar ħsara.

Nistgħu ngħidu li dan m'huwa żmien rilassanti xejn f'ħajjitna.

Bejn l-impjiegi stressanti tagħna, il-qgħad, l-inabbiltà li nivvjaġġaw, il-biża' tal-Covid… diffiċli li nkunu moħħna mistrieħ.

Kif nafu, meta nkunu stressjati, il-ġisem jipproduċi ormoni li jikkawżaw bidu ta' akne jew dehra ta' tikmix.

Iċ-ċirkolazzjoni tad-demm tkun inqas tajba, allura l-ġilda tirċievi inqas nutrijenti essenzjali għar-radjanza tagħha.

#wpdevar_comment_1 span,#wpdevar_comment_1 iframe{width:100% !important;} Josette Grech Maniġer tad-diviżjoni tas-sbuħija


Merħba Nibda' billi minn qalbi nirringrazzja lil Roberta u lil Janice għal din l-opportunità li naqsam il-ħsibijiet tiegħi magħkom permezz ta' Skoperta .

Dawn il-ħsibijiet jiġu ispirati mill-ħajja tiegħi.

Kemm minn esperjenzi personali li għaddejt minnhom, kif ukoll dawk ispirati minn narrattivi tal-klijenti tiegħi.

Tajjeb li ngħid li nitgħallem kuljum mill-esperjenzi li niltaqa' magħhom.

Infatti nipprova nsib ħin biex nipproċessa dak li nħoss – din saret parti integrali mill- eżistenza tiegħi.

Tajjeb li nintroduċi ruħi – Jiena warranted counsellor , studjajt il-psikoloġija u l-counselling.

Naħdem b' integrative approach – jiġifieri naħdem skont il-bżonn tal-klijent/a li jkun hemm quddiemi dak il-ħin.

Ħdimt/naħdem ma' tfal, adoloxxenti, adulti u koppji.

Nemmen li kull bniedem għandu l-potenzjal tiegħu/tagħha.

Iżda xi kultant dan ma nirrealizzawhx u għalhekk ma napprezzawx lilna nfusna biżżejjed u nibqgħu staġnati f'sitwazzjonijiet li xejn ma nkunu kuntenti bihom.

Nemmen li għandi nissapportja lill-klijenti tiegħi b'tali mod li dak li jkun mhux biss jara l-problema iżda jara wkoll opportunitajiet oħra li jeżistu.

Minbarra l-esperjenza vasta u taħriġ fl-arti performattiva, jiena nagħmel użu wkoll mid-drama bħala terapjia, biex dawk li jħossuhom mingħajr vuċi jkollhom iċ-ċans jesprimu ruħhom.

Infatti, iddedikajt it-teżi tiegħi dwar dan u kont ukoll involuta f'diversi proġetti li huma relatati ma' dan il-għan.

Dan se jkun spazju fejn se jkollna l-opportunità li kultant nieqfu u naħsbu.

Kultant qisna magni għaddejjin minn ħaġa għal oħra.

Kultant huwa tajjeb li nieqfu u nieħdu n-nifs u naraw fejn sejrin jew fejn nixtiequ mmorru.

Mhux bil-fors ikollna direzzjoni ċara.

Mhux bil-fors li kollox ikun ward u żahar.

Ħafna drabi mhux se nkunu kuntenti b'kollox.

Normali ..ftakar .. m'intix waħdek.

Li ssib il-paċi anke fil-konfużjoni huwa rigal li tista' tagħti lilek innifsek.

F'dan l-ispazju se jkollna wkoll l-opportunità li niġu wiċċ' imb'wiċċ ma' problemi li niltaqgħu magħhom fil-ħajja tagħna, kemm dawk marbuta ma' bidliet li ngħaddu minnhom fil-ħajja, kif ukoll ma' kundizzjonijiet marbuta ma' saħħa mentali.

Nitkellmu aktar dwar dan fil- gimgħat li ġejjin.

Inwiegħed li nżomm appuntament magħkom minn gimgħa għal oħra.

Kif ukoll nagħmel ħilti kollha biex inwieġeb mistoqsijiet li jista' jkollkom.

Saħħa, paċi u tislijiet


M'hijiex faċli tkun attivist… Nemmen li s-soċjetà tilfet xi ftit id-definizzjoni ċara ta' xi tfisser li tkun attivist, dan għaliex ħafna drabi naħsbu li bl-użu tal-midja soċjali biss nistgħu nagħmlu d-differenza biex inwettqu l-bidla li nkunu mxennqin għaliha.

Attivisti bħal Malala Yousafzai, John Lewis, Greta Thunberg, Mahatma Gandhi u ħafna oħrajn urew lid-dinja li l-kuraġġ tagħhom, li tibqa' sod f'dak li temmen fih u li tieħu azzjoni jista' verament iwassal għal bidliet soċjali kemm fejn jidħol ambjent, drittijiet ċivili u ugwali, drittijiet umani, drittijiet għal annimali u fejn tidħol kull forma u tip ta' inġustizzja.

Bħala soċjetà rridu l-ewwel u qabel kollox nedukaw lilna nfusna biex ilkoll inbiddlu l-mentalità rigward l-attiviżmu u l-attivisti.

Jekk verament irridu l-bidla rridu mmorru lil hinn mill-midja soċjali biss, irridu naħsbu f'ideat oħra, ninvolvu ruħna f'attivitajiet biex insemmgħu leħinna u ma nħallux f'idejn ħaddieħor biex jitkellem għalina.

Fl-aħħar mill-aħħar irridu ningħaqdu, nitgħallmu u niċċelebraw bidliet ġusti li lkoll ikun ħaqqna li naraw.

#wpdevar_comment_1 span,#wpdevar_comment_1 iframe{width:100% !important;} Michela Dalli Kontributriċi


Din il-ġimgħa hija sfida li ħafna minna nħobbu u nobgħodu fl-istess ħin!

Aħna se nagħmlu rejd il-KĊINA KOLLHA tagħna – neħilsu minn kull ħaġa li m'għadniex neħtieġuha, nużawha, jew li mhix qed isservi l-għanijiet ta' saħħa u l-fitness tagħna.

Nibdew bl-armarji, ifli kull xkaffa u armi kull ħaġa li hija ipproċessata żżejjed, jew forsi saħansitra skadiet!

Imbagħad, imxi lejn il-friġġ u l-friżer tiegħek u għamel l-istess ħaġa.

Ftakar, żomm biss l-ikel li temmen li jgħinek fis-saħħa u l-fitness tiegħek.

Personalment, inħobb nagħmel kull parti waħda waħda, u mbagħad nagħti lil kull żona ' scrub-down ' tajba kif inkun għaddej.

Ladarba tlesti tnaddaf kollox, ħu ftit minuti biex tivvaluta dak li fadal u tara dak li għandek bżonn terġa' taħżen fil-kċina tiegħek!

Din tista' ma tidhirx ħaġa pjaċevoli imma NWEGĦEDEK li meta tlesti, se tħossok kuntent 🙂 Int ħa tilqagħha l-isfida ta' din il-ġimgħa?

Jekk iva, poġġi r-ritratt tiegħek ta "qabel" u "wara" ta' parti waħda mill-kċina tiegħek sabiex flimkien inkunu nistgħu ngħinu lil xulxin inkunu responsabbli fuq it-tip ta' ikel li nerfgħu fil-kċina tagħna!

#wpdevar_comment_1 span,#wpdevar_comment_1 iframe{width:100% !important;} Matthaeus Grasso Kowċ tal-Fitness

Xjentist tal-Eżerċizzju u l-Isport


Ftit jiem ilu Joseph ħabbar li x-xewqa li r-rumanz li kiteb jiġi ippubblikat kienet waslet biex isseħħ!

U fil-fatt, issa tista' tordna l-kopja tiegħek.

Imma mhux biss!

Nhar il-Ħadd 15 ta' Novembru bejn l-10.00am u 12.00pm, Joseph se jkun qiegħed fi Ġnien l-Għarusa tal-Mosta, jiffirmalek ir-rumanz li se tkun tista' tixtri dak il-ħin stess.

'Iz-Ziju Manwel' huwa rumanz semi bijografiku, imsejjes fuq fatti li graw.

Miktub minn Joseph Debono u ippubblikat minn Kite Group.

Din l-istorja, imsejsa fuq fatti li ġraw, hi l-istorja ta' Manwel Debono, żagħżugħ kwiet minn familja sempliċi mill-Belt.

Tibda fil-bidu tas-seklu għoxrin meta iltaqgħu ommu u missieru In-Naxxar, u tkompli bi tfulitu il-Belt in-naħa ta' San Duminku, fi żmien il-gwerra, bit-tifrik u l-imwiet li ġġib magħha.

Fiż-żgħożija jiżviluppa karattru differenti mit-tlett ħutu l-oħra; idoqq il-kitarra ma sħabu, jiskopri l-imħabba lejn il-flamenco u lejn l-ilsien Spanjol, u jinġibed lejn il-poeżija ta' Federico Garcia Lorca.

Imbagħad l-esperjenza tiegħu fit-tarzna, li twassal sa l-irvellijiet ta April 1958.

Minn hemm ħajtu tieħu xejra kiefra, traġika, li twassal sal-bidu tas-snin elfejn.

Xejra kiefra ħafna li ħlietlu ħajtu, mhux ħtija tiegħu…


L-għakruxa f'siġret il-kalli Isejħuli għakruxa mara Ifhmuni, Aħna mhux bħalkom M'għandniex minn dak u l-oħra.

Sibt daqsxejn tal-kenn hawn F'siġret il-kalli.

Bdejt nistejqer wara l-ewwel xita Kien sajf qalil wisq……… Niskanta u nitnixxef Kif lili ma jiklunix, hawn f'din il-ġżira.

U bejnietna issa, Nagħmel naqra aljoli Żul minn hemm.

L-għakrux raġel jiġbruh Bil-gzuz imma Mur ghidilhom…..

Ħa nkompli nżelleġ bil-mod jien Xi darba nasal.

#wpdevar_comment_1 span,#wpdevar_comment_1 iframe{width:100% !important;} Joan Burlo Għalliema


Dak il-lejl ma stajtx nagħlaq għajn m'għajn.

Għadni niftakru qisu lbieraħ.

U nibqa'.

Oħti Helen.

Dakinhar kont tlift lil oħti.

Għalkemm kull min jitlef lil xi ħadd għażiż għalih, speċjalment meta jkunu parti minn familtu, kulħadd jiddispjaċih u jħoss it-telfa, jien tlift iżjed minn hekk.

Helen kienet oħti t-tewmija.

Kienet eżatt ix-xbieha tiegħi.

U iva, forsi xagħarha kien xi ftit aktar ċar minn tiegħi, imma mill-bqija, meta nħarsu lejn xulxin, konna qisna qegħdin inħarsu lejn mera.

Ommi kienet tlibbisna l-istess.

Ilbiesi rrakkmati sbieħ, kalzetti pariġġ, żraben jaqblu ma' ta' xulxin……..saħansitra x-xagħar; kienet tagħmilulna l-istess stil.

Kienet tħobb tarana qisna żewġ pupi l-istess eżatt.

U kull fejn immorru kienu jiggustawna…….

Iżda dak il-lejl ma stajtx norqod.

Ommi kienet qiegħda isfel f'kamritha flimkien ma missieri.

Kont rajtha aġitata.

Lanqas biss kienet kellmitni.

Ġurnata sħiħa tibki.

Rajt lil missieri jagħtiha żewġ pirmli bojod, minn dawk tal-pakkett aħmar, daħlet f'kamritha tirtogħod u żżomm mal-ħajt u ma smajthiex tagħmel aktar ħsejjes.

Aħjar kien tani mqar waħda minn dawk il-pirmli wkoll għaliex jiena dak il-lejl kont għaddejtu nħares lejn is-sodda ta' Helen.

Fid-dlam tal-kamra stajt nara d-dell ta' sodditha jirrifletti fuq il-ħajt, hekk kif id-dawl nemniemi tal-qamar kien qed jiffiltra ruħu minn ġol-purtiera tal-ħarir li kellna mdendla mat-tieqa.

Għaddejt lejl sħiħ bilqegħda f'soddti, mgħannqa mal-imħadda.

Issa ma min kont se nilgħab?

Ħarist lejn il-ballun fil-kantuniera tal-kamra u lejn il-pupi mqiegħda fil-kaxxa tal-plastik ikkulurita.

Issa ma kelli lil ħadd.

Għannaqt l-imħadda aktar bis-saħħa u għaddejt il-lejl sħiħ nisma' l-ħsejjes tar-riħ ivenven barra kamarti, it-tabelli ta' xi ħwienet iżaqżqu mar-riħ f'sinfonija monotona u l-inbiħ tal-klieb fil-bogħod.

Bdejt inħossni waħdi.

Kelli dwejjaq kbar.

Dak il-mument kont se nibqa' niftakru għal għomri.

Dakinhar filgħodu, il-mama' kienet ħarġet bina t-tnejn ħalli mmorru nagħmlu x-xirja tas-soltu mingħand tal-merċa.

Helen kienet fuq tagħha.

Anke jien ta……..imma Helen kienet aktar fuq ruħha minni.

Lanqas biex timxi ma kellha paċenzja għax il-passi kienet taqbiżhom.

Dakinhar, jiena u oħti konna lebsin żewġ ilbiesi roża bil-bizzilla mal-għenuq.

Max-xagħar, il-mama' kienet ħadet ħsieb iddawwrilna żewġt iċfuf pariġġ il-libsa.

Malli għaddiet bina t-tnejn mit-triq, ħarġet Duminka tal-ħanut tal-laħam tħares lejna.

Ir-rakkont ikompli l-ġimgħa d-dieħla……

#wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi


Għandek bżonn : ( għal 2 jew 4 porzjonijiet) Żewġ isdra tat-tiġieġ, mingħajr għadam u ġilda, u aqsam kull sider f'żewġ biċċiet Mgħarfa żejt taż-żebbuġa Mgħarfa balsamic vinegar Mgħarfa dqiq Kuċċarina melħ

Kuċċarina bżar

2 mgħaref ħabaq frisk, imqatta'

2 sinniet tewm imqatta' rqiq ħafna

Ħallat id-dqiq, bżar u melħ fi platt.

Agħddi l-biċċiet tat-tiġieġ mit-taħlita tad-dqiq sakemm jinksew sew.

Saħħan iż-żejt ġo taġen u aqli l-biċċiet tat-tiġieġ għal 6 minuti minn kull naħa.

Kif tara li saru, neħħihom mit-taġen u warrabhom f'post sħun.

Fl-istess taġen żid il-ħall, bżar, melħ, tewm, u t-tadam.

Ħawwadhom sew u ħallihom itektku għal xi 10 minuti.

Irranġa l-isdra tat-tiġieġ fit-taġen fuq iz-zalza, u ħallihom jerġgħu jisħnu sew għal xi żewġ minuti.

Poġġi slice mozzarella fuq kull biċċa tiġieġa u kif tara li l-ġobon qed jibda jdub, uża mgħarfa biex tibda ttella' z-zalza tat-tadam fuq it-tiġieġ sakemm jixxarbu sew.

Agħtti t-taġen u sajjar fuq nar baxx għal 5 minuti.

Ikxef it-taġen u roxx il-ħabaq fuq it-tiġieġ.

L-ikla t-tajba 🙂

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Kelma waħda….rispett!

Iffavorixxi l-kura tal-ġilda tiegħek b'inqas ammont ta' kimiċi.

Ir-raġuni hija sempliċi, sabiex tipproteġi l-ġilda tal-wiċċ.

Ibda billi tnaddaf wiccek filgħodu u filgħaxija.

B'hekk tneħħi kwalunkwe impurità li timblokka l-pori, minn tniġġiż kif ukoll għaraq.

Illum hawn bosta prodotti li wieħed jista' juża, ovvjament dejjem skont dak li ssib komdu għalik, pereżempju:

Jekk thobbx tuża ilma.

Jew bit-tajjara.

Dan dejjem skont il-persuna.

Importanti li meta tnaddaf għajnejk qatt m'għandek tuża l-istess tajjara.

Waħda nadifa għal kull għajn.

Wara se tuża toner jew hydrating mist.

Dan se jagħlaq il-pori wara li jkunu nodfa.

Agħmel eye cream.

U fl-aħħar il-moisturizer.

Dan ukoll irid ikun skont it-tip tal-ġilda tiegħek u anke skont il-bżonn tiegħek.

Aktar 'il quddiem nitkellmu fuq masks differenti u għaliex tajjeb li nużawhom.

#wpdevar_comment_1 span,#wpdevar_comment_1 iframe{width:100% !important;} Josette Grech Maniġer tad-diviżjoni tas-sbuħija


Ix-xokk li ħolqot il-pandemija tal- Covid għandha tgħallimna ħafna affarijiet.

Fost l-iktar affarijiet li għandna nitgħallmu hi kemm aħna vulnerabbli għax-xokkijiet u għall-impatt tagħhom.

Mill-perspettiva tal-ekonomija hemm ukoll elementi ta' tgħallim importanti.

Fosthom hemm il-fatt li anke meta l-ekonomija tkun sejra tajba, il-pajjiż jista' jkun suxxetibli għal daqqa fil-livell tad-dħul li l-pajjiż ikun qed jagħmel.

Il-miżuri ekonomiċi li ġew addotati kienu importanti biex ix-xokk ma jiġix trasmess f'waqa' fl-impjiegi.

Din l-għajnuna tibqa' ferm importanti hekk kif hemm setturi bħal dawk tat-turiżimu u l-kummerċ li qed jibqgħu jiġu affetwati.

Il-Gvern għandu rwol importanti ħafna f'dan ir-rigward, dak li jonfoq il-flus meta l-ekonomija tgħaddi minn xokk negattiv waqt li jfaddal il-flus meta l-ekonomija tkun sejra tajba.

Mingħajr dan il-prinċipju jkun diffiċli li tonfoq il-flus meta l-pajjiż ikun qed jiffaċċja kriżi kemm ta' saħħa kif ukoll ekonomika.

Hemm ukoll tgħallim iktar fit-tul li għandna ngħarblu fuqu.

Hija affaxinanti ta' kif f'mument ta' kriżi hemm ħafna setturi li ppruvaw jilqgħu għal dan ix-xokk billi biddlu l-operat tagħhom.

F'dan ir-rigward it-teknoloġija kienet element importanti li ippermettiet dan il-kambjament u għandna nistennew li t-teknolnolġija jkollha rwol ferm aktar importanti anke meta l-effett tal- Covid jgħaddi.

Għalhekk huwa important li nkomplu ninvestu fit-teknoloġija u d- diġitilizzazzjoni kif ukoll il-ħiliet ta' kif nużaw din id-diġitilizzazzjoni.


Tajjeb li nkunu konxji li kull wieħed u waħda minna għaddejna minn ħasda għax bħal donnha l-ħajja nbidlet ma' din il- pandemija..

Għal xi wħud il-ħajja baqgħet għaddejja, għal oħrajn sfumat ruħha, filwaqt li għal xi wħud waqa' d-dlam..

Irridu nammettu li qed ngħixu mumenti diffiċli u għalkemm mhux faċli.. wieħed irid jgħixhom ġurnata b'ġurnata..

Xejn mhu ċert u kollox jista' jinbidel..

Li naċċettaw din is-sitwazzjoni kif inhi, hija mod kif nistgħu intaffu ftit mill-ansjetà li ħakmet lil ħafna minna..

Fil-verità issa tibda taqa' l- għajja.. ilna ħafna nadattaw, nikkumbattu .. nistennew..

Nixtiequ ngħannqu lill-ġenituri anzjani tagħna..

Neputijiet jixtiequ jqattgħu l-ħin għand in-nanniet..

Kulħadd jibża' għal saħħtu.. għal uliedu..

Kulħadd jibża' li jitlef lill-għeżież tiegħu Kulħadd jibża' li jitlef lill-vulnerabbli.. lill-anzjani maħbubin tagħna..

Lil dawk li ddedikaw ħajjithom għalina..

Kulħadd jibża' li jitlef ix-xogħol, għal dak li stinka jew ħadem għalih..

Kulħadd jippreferi li jmur għax-xogħol mingħajr ma jkollu għalfejn inaddaf il-mejda fejn se jaħdem jew iqatta' ġurnata bil- maskra ma' wiċċu.

M'hemm xejn ħażin li nħossuna inċerti, Għajjenin..

Jew imxebba' sal-ponta ta' mneħirna…

Irridu nirrealizzaw kemm urejna reżiljenza Hemm bżonn nemmnu fil-qawsalla..

Ngħixu ġurnata b'ġurnata..

Naqra naqra… biċċa biċċa

Kif titla' x-xemx jista' jkun bnazzi jew il-maltemp Jew inlesti l-umbrella u nilbes il- boots ..

Jew noħroġ komda mingħajr restrizzjoni..

L-istess f'din is-sitwazzjoni..

Mhux dejjem nista' noħroġ bla umbrella u boots.. nista' noħroġ jekk irrid iżda nispiċċa nieħu tixriba..

Jekk naċċetta u nadatta għalkemm tkun ix-xita iċ-ċans hu li ma nixxarabx..

Importanti li niftakar kemm irnexxieli nagħmel..

Għax jekk naf li rnexxieli xi darba..

Din tagħtini l-grinta li nkompli nimxi 'l quddiem.

Ieqaf ftit.. għal mument biss…

Ftakar ftit f'dak li rnexxielek tagħmel.

Forsi bħalissa hemm biss xemgħa tnemnem..

Iżda xorta qed tara ftit..

Il-kumplament tad-dawl nistgħu nsibuh ukoll ..

Però forsi mhux għalissa..

Għalissa hemm bżonn inkunu aktar hemm għal xulxin..

Għax kull wieħed u waħda minna qed jitħabat b'xi mod jew ieħor..

Hemm bżonn ta' aktar imħabba u tama..

Jekk qed tħossok taqta' qalbek..

Jew tixtieq ħajt ta' kenn..

Tibżax tfittex is-sapport li għandek bżonn.

F'kull baħar imqalleb.. dejjem hemm dak ir-raġġ ta' dawl, tama u ġmiel infinit…

Kif jixhed fil-fatt dan ir-ritratt li ħadt fil-bidu nett ta' meta l- pandemija laqtet il-gżejjer tagħna….

Paċi, saħħa u tislijiet


Elaine Gauci Scerri għandha passjoni mhux biss għal-lingwa Maltija iżda wkoll għall-kitba.

Tesprimi l-ħsibijiet u l-emozzjonijiet tagħha permezz ta' kitbiet u poeżija.

Fil-bidu li bdiet il-pandemija ħasset li riedet taqsam il-kitbiet tagħha fuq il-midja soċjali u kellha rispons tajjeb ħafna, tant li minn hemm 'il quddiem kompliet tagħmel dan bit-tama li tagħmel differenza fi żmien tant diffiċli.

Dan hu dak li qaltilna dwarha Elaine..

"Minn dejjem kelli mħabba speċjali lejn il-Malti u nemmen li għandna nsaħħu l-użu tal-ilsien Malti u nagħfru l-importanza tiegħu dejjem aktar.

Il-Malti huwa l-lingwa tagħna, teżor nazzjonali.

Il-Malti għandu jiġi mħares b'rispett u dinjita'.

Ħafna drabi nikteb wara li nkun smajt jew iltqajt ma esperjenzi li jkun għadda minnhom xi ħadd.

Jibqgħu iduru ġo moħħi u allura nkun nixtieq nesprimi l-ħsibijiet u l-emozzjonijiet tiegħi.

Il-kitba ttini ċans ngħid dak li bil-fomm kultant ikun diffiċli.

Nirringrazzjaw lil Elaine li se tkun qed taqsam din il-passjoni magħna fuq skoperta.net

Din hi l-ewwel silta ta' Elaine fuq skoperta.net :

Ħsieb: Jekk tinsab f'relazzjoni tossika tibqax issib skużi.

Ħobb lilek innifsek.

Biż-żmien jinfetħu bibien ġodda li jwassluk għall-imħabba vera.

Kuraġġ.


Il-qagħda (posture) tiegħek għandha impatt qawwi ĦAFNA fuq kif taġixxi, tħoss – kemm tieħu n-nifs profondament, il-livelli tal-enerġija tiegħek, u wkoll il-livell tal kunfidenza tiegħek! (u l-lista tkompli u tkompli u tkompli)

Din il-ġimgħa, se niffukaw fuq il-qagħda tagħna u nagħtu attenzjoni għal kwalunkwe drawwiet ħżiena li ħadna matul is-snin.

Meta kont iżgħar, kellek adult jew għalliem "utli" kontinwament ifakkrek biex tqum bilqiegħda dritt?

Meta nsiru adulti, jista' jkollna bżonn dik il-vuċi utli saħansitra aktar!

Jekk ma noqogħdux attenti ĦAFNA, prattikament dak kollu li nagħmlu (minn bilqiegħda fejn il-kompjuter, sa sewqan f'karozza) jista' jaħdem KONTRA tagħna meta niġu biex ikollna qagħda tajba.

Huwa faċli wisq li titlef l-attenzjoni fuq il-qagħda tiegħek …. u qabel ma tkun taf, l-ispallejn tiegħek jibdew iduru lejn il-quddiem, id-dahar t'isfel jibda jweġġa ', u l-ġenbejn jibdew jissikkaw.

Ma jista qatt 'joħroġ xejn pożittiv minn dan.

Meta ċ-ċirkolazzjoni tad-demm tonqos, tibda tesperjenza uġigħ fid-dahar u fl-għonq u titlef il-ħila li tibqa' iffukat u motivat.

Int se jkollok livelli ogħla ta' stress, il-burdata tiegħek tkun affettwata b'mod negattiv, id-diġestjoni se tbati …. u l-lista tkompli u tkompli.

Ipprova dan: Qagħda "tajba" tfisser li toqgħod b'saqajk il-wisa' tal-ġenbejn, irkupptejn kemmxejn mgħawġa, il-pelvi f'pożizzjoni newtrali – jiġifieri, la timbotta 'l quddiem u lanqas lura.

Il-qalba tiegħek għandha tkun imħejjija bil-mod, bis-sider tiegħek dritt u l-ispallejn kemmxejn lura, il-geddum f'pożizzjoni newtrali (mhux il-geddum maħruġ 'il barra u 'l quddiem).

Huwa iktar diffiċli milli jidher biex tiksbu qagħda aħjar.

Allura, l-isfida tiegħek din il-ġimgħa hija li taħdem biex ittejjeb il-qagħda tiegħek!

Ara x'nagħmlu: Kull meta TARA X'ĦIN HU, għamel verifika ta' malajr tal-qagħda tiegħek..

X'taħseb?! 🙂

Int ħa tagħmilha?

Għidilna fil-kummenti hawn taħt!

#wpdevar_comment_1 span,#wpdevar_comment_1 iframe{width:100% !important;} Matthaeus Grasso Kowċ tal-Fitness

Xjentist tal-Eżerċizzju u l-Isport


Mingħajr ma tiċċaqlaq.

Paċenzjuża.

Taqbadhom kollha F'għanqbuta tal-ħarir Minsuġa b'għaqal liema bħalu.

Garigor bajdani Jiġbed l-għajn Mansab jirrifletti mrieżaq ix-xemx Li bih tbewweġ 'l hemm lil dawk li ma tridx.

#wpdevar_comment_1 span,#wpdevar_comment_1 iframe{width:100% !important;} Joan Burlo Għalliema


Fir-raħal ħadd ma kien ikellimha.

U l-ħanut tagħha, dejjem vojt kien ikun.

"X'inhuma ħelwin!" qalet Duminka lill-mama', dakinhar stess filgħodu hekk kif konna għaddejjin it-tlieta li aħna għal għonq it-triq.

Bla ma tbissmet, il-mama' sellmitilha u kompliet tiġbed lili u lil oħti 'l quddiem.

Eżatt malli wasalna fit-triq parallela ma' dik ta' Duminka, donnu l-ħin beda jaħdem bilmod.

Rajt kollox iseħħ eżatt quddiem wiċċi.

F'ħakka t'għajn ġiet vettura b'veloċita qawwija.

Jien kont qed inħares lejn idejn ommi li kienet qed iżżommli idi.

Imbagħad, ħarsti daret lejn Helen.

Dak il-ħin, indunajt li Helen ma kinitx indunat li kienet ġejja karozza, ħallet idejha minn ma' dik ta' ommi, niżlet taqbeż mill-bankina, dawwret ħarsitha lejna u tkaxkret man-naħa ta' quddiem tal-bamper, inbeżqet għal fuq il-bonit tal-metall u taret fl-arja sakemm waslet ftit 'il bogħod minna.

Bil-qatgħa li kienet ħadet, ommi lanqas biss felħet tieħu nifs u waqgħet hi wkoll mal-art.

Dik il-ġurnata ma ninsiha qatt.

Oħti ġiet iċċertifikata mejta ftit ħin wara.

Minn dakinhar, ħajjitna nbidlet totalment.

Ommi ma baqgħetx li kienet.

U lanqas missieri.

Filli konna familja dejjem magħqudin flimkien, noħorġu, niċċajtaw, ngħaddu mumenti sbieħ u filli……..donnu d-dlam tal-ħajja kien ħa kontroll ta' kollox.

Id-dar kont inħossni se naqta' n-nifs.

Kont għadni wisq żgħira biex nifhem kollox, imma bdejt ninduna li kollox kien inbidel.

Ġieli kont inkellem lil ommi u kienet tieqaf tħares lejja b'ħarsa ċiera, distanti…….kważi toħnoqni.

Fija kienet tara lil Helen.

Ġieli ħarsitha kienet kważi tgħaddi minn ġo fija, qisni jiena ma kontx qiegħda hemm.

U dawn l-affarijiet vera kienu jweġġgħuni.

Imma mbagħad, ġara dak li kellu jiġri.

Rajt lill-ġenituri tiegħi jinbidlu.

Erġajt bdejt nara xi tbissima fuq fomm missieri u ommi reġgħet bdiet toħroġ mid-dar, tgħannaqni u ġieli smajtha tkanta minn taħt l-ilsien waqt il-faċendi, ukoll.

Darba minnhom, waqt li jiena kont qiegħda f'kamarti, smajt il-passi tal-papoċċ t'ommi resqin minn barra l-bieb.

Dawwart ħarsti u rajt lil ommi titfaċċa minn wara l-bieb.

"Edel….." qaltli, hekk kif resqet lejja, ħaditli l-pupa li kelli f'idi b'ġentilezza u poġġietha fuq is-sodda bilmod.

"Irrid ngħidlek xi ħaġa……"

Ir-rakkont ikompli l-ġimgħa d-dieħla……

#wpdevar_comment_1 span,#wpdevar_comment_1 iframe{width:100% !important;} Sharon Calleja Awtriċi


Għandek bżonn: (għal 4 persuni) 500g ċanga, maqtugħa f'biċċiet ' bitesized ' Mgħarfa butir Basla kbira mqatta' 4 sinniet tewm, imqatta' 2 kuċċarini worcestershire sauce 250g faqqiegħ, imqatta' 300ml stokk taċ-ċanga 250ml krema friska Mgħarfa tursin imqatta' Dqiq (biex tiksi l-laħam) Melħ u bżar 250g ross mgħolli

Roxx id-dqiq, il-melħ u l-bżar fuq il-biċċiet taċ-ċanga.

Ħawwad sew sakemm il-laħam ikun miksi bid-dqiq.

Dewweb il-butir f'taġen fond.

Żid il-laħam u aqli għal xi erba' minuti fuq kull naħa.

Neħħi l-laħam mit-taġen u żommu f'post sħun.

Fl-istess taġen, aqli l-basla, it-tewm u l-faqqiegħ sakemm il-basla tirtab u tibda tieħu l-kulur.

Erġa' żid il-laħam fit-taġen.

Żid il-worcestershire u l-istokk taċ-ċanga.

Ħawwad, u ħallih sakemm ikun se jiftaħ jagħli.

Imbagħad baxxi n-nar u ħallih itektek, għal 20 minuta.

Żid il-krema friska u ħawwad sew għal ftit minuti sakemm il krema tisħon.

Irranġa l-beef stroganoff u r-ross fuq platti u roxx it-tursin fuq kull platt.

L-ikla t-tajba 🙂

#wpdevar_comment_1 span,#wpdevar_comment_1 iframe{width:100% !important;} Jackie Busuttil Kontributriċi


Forsi għal ħafna xebgħu jaqraw u jisimgħu fuq il-komunità LGBTIQ.

Uħud jifhmuha li la darba f'pajjiżna konna progressivi u introduċejna ammont ta' liġijiet li ġabu lil kulħadd ugwali, probabbli jaħsbu li kulħadd kuntent u kulħadd ferħan.

Mentri r-realtà mhux hekk, u meta ngħid hekk mhux għax irridu iktar drittijiet u li qatt m'aħna kuntenti imma minħabba li għad hawn ħafna nies mill-komunità li għadhom qed ibatu s-sesswalità tagħhom fis-silenzju.

Int li qed taqra din u forsi għandek xi ħadd fil-familja jew ħabib/a li għadhom kemm qalulkom il-verità dwar is-sesswalità tagħhom u ma tafx kif għandek taġixxi, aqra dawn l-erba' kelmiet biex forsi jgħinuk ftit.

Int li għadek qed ittella' u tniżżel jekk tgħidx lil ta' madwarek dwar is-sesswalità tiegħek kun af li qatt mhu tard, u wara kollox, m'għandekx għaġla biex tagħmel dan.

Ħu ħinek u ara li tkun komdu qabel tagħmilha, jekk wara kollox, tħoss li għandek il-bżonn tagħmilha!

Jekk għandek xi ħbieb jew familjari li għadhom kif qalulek dwar dan għandek tkun taf:

Il-persuna li qaltlek tħobbok ħafna, tafdak u għalkemm beżgħet li forsi titilfek xorta kienet onesta biżżejjed miegħek biex qaltlek il-verità dwarha.

Apprezza dan il-ġest sabiħ li sar miegħek.

Għandek tkun taf li persuna titwieled bis-sesswalità tagħha u kulħadd jibqa' jitgħallem dwarha iktar ma jgħaddi ż-żmien.

Jien illum se nitkellem fuq l-esperjenza tiegħi u ngħid minn dak kollu li għaddejt jien.

Dan ma jfissirx li kulħadd jgħaddi mill-istess ħaġa iżda kulħadd għandu l-istorja unika tiegħu.

Ta' età żgħira, kont imrobbi f'familja tradizzjonali Maltija u qatt ma kont espost għal dak kollu li ċerti nies iqisuh bħala xi influwenza ħażina għax "itellgħu t-tfal il-Gay Pride u jimpressjonaw ruħhom u jsiru bħalhom'' jew għax "jaqraw l-istejjer dwar il-gays fil-kotba, allura jsiru gays".

Dawn huma frażijiet li mhux l-ewwel darba li smajt u fl-opinjoni tiegħi nemmen li huma ridikoli.

Bdejt biha biex nispjega li l-ebda influwenza ma tibdillek is-sesswalità tiegħek, int titwieled hekk u tibqa' hekk.

Kien fis-snin tas-sekondarja li bdejt nirrealizza li jien kelli xi ħaġa differenti minn ħafna mill-istudenti li kienu fil-klassi miegħi.

Kont fi skola sekondarja tas-subien, u ta' subien żgħar li konna, kulħadd kien jgħid dak li jaħseb fuq l-għalliema tagħna.

Kont ninnota li wħud minna kienu jitkellmu b'ċertu mod fuq għalliema nisa, waqt li jien ma kont nara xejn li jiġbidni.

F'mara kont nara persuna li komdu nitkellem magħha, kont nara ħabiba.

Il-mod kif sħabi kienu jitkellmu dwar il-ġisem tal-mara ma kienx jeċitani kif jeċita lilhom u bdejt ninnota li kien hemm xi ħaġa li ma kinitx qed tagħmel sens u kont qed inħoss li kien hemm xi ħaġa differenti.

Ovvjament għalija kien żmien diffiċli, żmien ta' ħafna mistoqsijiet.

Ma kontx naf lil min se naqbad inkellem dwar dan u ma kontx naf jekk dak li qed nagħmel u ninnota hux "normali".

Edukazzjoni dwar gays u l-komunità LGBTIQ ftit li xejn kien hawn sa ftit tas-snin ilu.

Allura sibtha diffiċli biex nifhem eżatt x'jien.

Kien iż-żmien meta bdejt nesperimenta li bdejt nifhem eżatt x'jien.

Ma' sħabi konna noħorġu sikwit.

U ta' żgħar li konna, kulħadd jgħabbi minn hawn u jgħabbi minn hemm, però għalkemm kemm-il darba ħriġt ma' xi ħadd tas-sess oppost dejjem ħassejt xi ħaġa nieqsa.

Wara ċertu żmien imbagħad kien hemm realizzazzjoni li bdejt inħossni iktar attirat lejn nies tal-istess sess.

Bdejt nieħu gost iktar bl-attenzjoni li jtuni nies tal-istess sess u maż-żmien bdejt nifhem eżatt għaliex inħoss xi ħaġa nieqsa ma' mara u ma' raġel kont inħossni iktar komdu.

Minkejja li lil sħabi kont għidtilhom il-verita kollha, ħadd qatt ma warrabni u ħadd ma waqaf ikellimni minħabba s-sesswalita tiegħi.

Iżda dwar dan se nkompli nitkellem id-darba li jmiss…

Jekk tixtieq taqsam l-istorja tiegħek magħna, anki b'mod anonimu, ibgħatilna fuq info@skoperta.net


Probabbilment wieħed mill-mumenti ta' rilassament tal-ġimgħa (personalment, huwa l-Ħadd filgħaxija nara serje tajba ta' Netflix u nagħmel id-dwiefer tiegħi fl-istess ħin), huwa l-applikazzjoni ta' maskra fuq il-ġilda tiegħek.

Din tagħti BOOST lill-ġilda.

Taf, darba jew darbtejn fil-ġimgħa, toffri lill-ġilda tiegħek trattament li jaġixxi fil-fond fis-saffi differenti tal-ġilda.

Il-maskri huma kompliment perfett ritwali tal-kura ta' kuljum tiegħek f'4 passi: naddaf, ipprepara, attiva u kkoreġi.

Waħedhom, huma jnaddfu, jidrataw jew jiċċaraw il-ġilda tiegħek dejjem aktar fil-fond.

Benefiċċju addizzjonali wieħed ta' maskra: l-effett huwa immedjat.

Tista' tara minnufih li l-ġilda tiegħek hija aktar ċara, aktar radjanti u fuq kollox, aktar bilanċjata!

Min għandu juża maskra tal-wiċċ?

KULĦADD!

Għaliex?

Minħabba li kull maskra tissodisfa ħtiġijiet differenti, kull tip ta' ġilda ssib dak li hu addattat, L-uniku rekwiżit huwa li tinterpreta sew il-ħtiġijiet tal-ġilda tiegħek.

Kull maskra hija differenti: in-nisġa u l-kombinazzjoni ta' ingredjenti jwieġbu għal kull ħtieġa biex jiġu indirizzati l-ħtiġijiet tal-ġilda tiegħek.

L-idratazzjoni tal-ġilda tiegħek hija essenzjali biex iżżomm bilanċ tal-ġilda b'saħħtu.

Jgħin biex tissaħħaħ il-funzjoni tal-barriera tal-ġilda minn aggressjonijiet ta' kuljum, bħat-tniġġis, u stress.

Ġilda niedja hija armata bi protezzjoni naturali aħjar, tieħu ħsieb iċ-ċelloli tagħha sabiex jibqgħu żgħar u b'saħħithom kemm jista' jkun!

Biex iżżomm il-ġilda tiegħek idratata u tevita tikmix minn kmieni.

Iċ-ċirasa fuq il-kejk: ġilda idratata tidher b'saħħitha, tħossha komda u tagħtik dehra radjanti.

Perfetta biex tikseb l-ideal tas-sbuħija tiegħek!

Biex tikseb dawn il-benefiċċji kollha f'maskra waħda, nirrakkomandaw li tuża JOWAE REPLUMPING MASK għaliex din timla u ttaffi l-ġilda tiegħek mill-ewwel applikazzjoni tagħha u b'mod dejjiemi!

Adattata għat-tipi kollha tal-ġilda, anke sensittivi, u ttestjatha taħt kontroll dermatoloġiku, fiha wkoll 96% ingredjenti naturali.

#wpdevar_comment_1 span,#wpdevar_comment_1 iframe{width:100% !important;} Josette Grech Maniġer tad-diviżjoni tas-sbuħija


Kif tkellimna l-ġimgħa l-oħra l-ansjetà żdiedet minħabba li qed ngħixu żmien ta' inċertezza minħabba l-pandemija, allura hemm it-tendenza li ninkwetaw iżżejjed ..

Xi kultant tiġina t-tentazzjoni li naħarbu mir-realtà u ninfexxu f'xi ħaġa li taljenana bħax-xogħol bla nifs, it- tindif esaġerat, li norganizzaw kollox b'perfezzjoni u ħafna aktar.

Huwa tajjeb li naljenaw ruħna iżda il-moderazzjoni hija importanti biex inżommu l-bilanċ li hemm bżonn.

Kif nista' ninduna li m'hemmx bilanċ?

Jekk ninduna li l-moderazzjoni mhijiex hemm għax jew ta' madwari jinfurmawni li qed nesaġera jew għax inħoss li ħajti qeda f'konfużjoni sħiħa dan ikun ifisser li xegħlet il-bozza l-ħamra.

Kif nindunaw li hemm problema nistgħu jew nagħżlu li nibqgħu għaddejjin f'ċirku vizzjuz jew nistgħu nagħżlu li nieħdu ħsieb il-problema u nfittxu l-għajnuna li hemm bżonn.

Studji jgħidu li aktar ma tipprova tgħatti milli taċċetta dak li qed tħoss, iktar hemm ċans li l-problema tikkumplika ruħha.

Il-ħsibijiet tagħna jistgħu jikkontrollawlna ħajjitna.

Tajjeb li xi kultant nieqfu ftit u naraw x'qed jgħidulna għax fir-realtà huma l-ħsibijiet li joħolqulna emozzjonijiet b'saħħithom li jġiegħluna nirreaġixxu.

Pereżempju, jekk jien moħħi jgħidli li m'inhix tajba biżżejjed biex nitkellem quddiem grupp ta' nies, il-ħsibijiet tiegħi jiddominawni u nispiċċa nibża u nitwerer.

Allura x'jiġri, meta niffaċċja n-nies u nitkellem il-biża' ma tħallinix nikkonċentra u allura ċ-ċans hu li nibda nlaqlaq.

Inkella l-biża' żżomni lura u qatt ma nipprova, allura nibqa' nemmen li jien mhux kapaċi niffaċċja udjenza.

Permezz ta' dan iċ-ċirku vizzjuz nispiċċa nsostni l-ħsibijiet tiegħi.

Dan ikollu allura impatt fuq il-kunfidenza tiegħi jew il-perċezzjoni tiegħi nnifsi..

Allura x'għandi nagħmel biex il- ħsibijiet negattivi ma jaffetwawnix?

L- ewwel ħaġa hija li importanti li nifhem x'qed jiġri, nifhem aħjar x'inhuma l-ħsibijiet li għandi

Għandi wkoll naċċetta li qed nesperjenza dawn il-ħsibijiet, aktar ma naċċetta dawn il- ħsibijiet inqas ikollhom poter fuqi..

Nista' niftakar f'esperjenzi pożittivi u nfakkar lili nnifsi li xi darba irnexxieli u li jien kont kapaċi.

Nista' anke niftakar xi kumplimenti li għamluli.

Nista' nkompli nifhem għala qed jkolli ħsibijiet negattivi, billi niskopri aktar dwari nnifsi u forsi dwar esperjenzi mill-passat tiegħi.

Dan xogħol li nista' nagħmel waħdi, iżda jekk ma jirnexxilix, tajjeb li nfittex l-għajnuna mingħand professjonist.

Ngħiduha kif inhi, mhux dejjem faċli niffaċċjaw dak li jtaqqalna, però tajjeb li nfakkru lilna nfusna li mhux impossibbli.

Fil-verità jekk ma niċċaqalqux u nippruvaw niffaċċjaw dak li jtaqqalna, inkunu qisna pupazzi f'idejn dawn il-ħsibijiet li jniżżluna l-isfel.

Għalhekk wieħed irid jiftakar li jekk jirnexxilu, il-kwalità tal-ħajja tiegħu u ta' dawk ta' madwaru, hemm ċans li tinbidel għall-aħjar.

Awguri u tislijiet.

Jekk għandek xi mistoqsijiet li tixtieq tistaqsi, xi ħsieb li trid taqsam jew xi suġġett partikolari li tixtieq li nitkellmu dwaru, ibgħatilna fuq info@skoperta


Niftakar Meta jien kont tifla żgħira bla problemi u ħsibijiet kont nitgħaxxaq nisma l-ħrejjef fuq prinċipessi u sħarijiet.

Il-papà bil-ħlewwa kollha fuq is-sodda jimtedd ħdejja kuljum kien jivvinta storja sakemm nagħlaq ftit għajnejja.

Xi ftit stejjer niftakarhom kien ikollhom xi tagħlima xi rakkont, storja ta' mħabba jew karattru b'xi qalb kbira.

Meta nkun xi ftit imtaqqla l-aktar b'din il-pandemija nitlaq niġri mmur nixxala fil-ġnien ħelu tat-tfulija.

Ħsieb : Fi żminijiet diffiċli, inħobb immur lura fil-passat u niftakar b'għożża t-tfulija tiegħi , id-dinja tal-fantażija u l-mumenti speċjali ma' missieri.

#wpdevar_comment_1 span,#wpdevar_comment_1 iframe{width:100% !important;} Elaine Gauci Scerri Awtriċi